Самарқандга келиб, 7-синф кечки ёш ишчилар мактабида ўқишни бошладим. Онам мен ўқийдиган 22-мактабда фаррош бўлиб ишларди. Шу мактабнинг биносида кечки мактаб ташкил қилинган эди. Бу мактабда ўқувчиларнинг ёши ҳар хил, кўпчилиги фронтга бориб келган ёши катта эркак – хотинлар бор эди. Синфимизда Наим ака ўқир эди, катта онам шу инсондан мени ўзига шогирдликка олишини сўради. Эртасига айтган манзилга борсам, русларнинг қабристони олдида Наим аканинг мармар устахонаси бор экан. Наим ака билан қабристонга кириб бордик, у ерда ҳар хил ҳайкаллар бор эди. Муйловли, думалоқ соқолли киши менга қараб иш буюрди, мен тезда айтганини қилдим. Улар эса Наим акага қараб “бу бола бўладиганга ўхшайди”,- деди. Бу инсон Усто Болта Жўраев эдилар (Тошкентдаги А. Навоий номидаги опера ва балет театрини безатган). Ўша куни бир қабрнинг устига бетон қўйдик. Катта онам Усто Болтага қараб: “Эти сизники, суяги меники” дедилар. Ўша кундан бошлаб сангтор устога шогирдликка тушдим. Бу 1951 йил 5 апрель санаси эди.\nМаҳалламиздан русларнинг қабристонигача 4км. Биз эски шаҳарда турардик, устахонага Гўри Амир мақбарасининг олдидан ўтиб, янги шаҳарга бозор орқали ўтиларди. Ҳар куни 4км йўл босиб келаман, устахонани супириб, кейин уста айтган ишларни бажараман. Катта тошнинг устига кичикроқ тошни қўйиб, иккала тош орасига сариқ қум ташлаб ва озгина сув сепиб, айлантира бошлайман. Эрталаб бошлаган бу ишим кечга бориб тугайди, тош теп – текис бўлади, кейин уни наждак тош билан пардозлайман. Хуллас, кечгача тош ойнадек ялтирайди, унга эса одамларнинг исми шарифи ва саналарни ёзиб, қабрга ўрнатардик. Ҳар ойнинг охирида Усто менга 500 сўм берарди, мен эса уни олиб онам олдига чопардим. Онам мактабда фаррош бўлиб, 300 сўм топарди. Албатта, бу мен учун катта ютуқ эди, чунки шундай қийин пайтда бундай даромад топишнинг ўзи бўлмас эди, онам жуда севинар эди.\n1954 йил. 10-синфни битирдим, ишга жуда чанқоқ эдим. Ўша йиллар мен қатори болалар ҳар куни мактабга борса, мен ишга борардим ва кечга ўқирдим, бу менга жуда алам қиларди. Бунинг устига оиламизда яна бир йўқотиш бўлди. 1954 йил 8 февраль куни укам Акбар 9 ёшида касалликка чалиниб, вафот этди. Бу биз учун катта қайғу эди.\nМактабни битиргач, Самарқанд Давлат университетига ўқишга киришга ҳаракат қилдим, лекин киролмадим, чунки геология факультетига рус тили фанидан кириш имтиҳонидан ўтолмадим. Шу пайтлар Усто Жалол билан Гўри Амир мақбарасида таъмирлаш ишларини олиб борардик. Шу боис ҳам мақбаранинг калити менда турарди. Киришда ўнг томонда кичкинагина ҳужра бор эди, шу жойда тошда шарафа нақшини кесардик. Устом ҳафтада бир марта эшакда келиб, нақшимнинг қинғир – қийшиқ жойларини тузатиб кетарди.\nШарафа – бу нақш жуда мураккаб бўлиб, чизиқлар бир – бирига тўғри келиши керак. Озгина адашиш ҳам мумкин эмас. Бу нафис нақш билан 14 – асрда моҳир устолар ишлаган. Усто Жалолга бу қийин эмас эди, у киши укаси усто Болта билан Тошкентдаги Опера ва балет театрини безатишган. Бу нақшларни тошга муҳрлашган. Ҳар куни иш бошлашдан олдин Амир Темур қабрини бир марта айланиб, ниятлар қилардим. Усто Жалол бир куни менга “Ахмат, сен пулга қизиқма, асосийсиси сен моҳир уста бўлаяпсан” , дедилар. Шу пайтлар биз ҳам кўп ишлардик, ҳам кўп пул топардик...Мен секин –аста моҳир уста бўлиб борардим, энди Усто Болта эмас, балки, усто Жалол ўзига мени шогирдликка олди. Усто Жалол жуда саводли инсон эдилар. Кейинроқ билсам иккала ака- ука ҳам Сталин номидаги мукофот лауреати бўлишган экан.\nБир куни Усто Болта “Ахмат, юр сени Тошкентга олиб кетаман”, деди. Биз Тошкентга келдик ва Пушкин номидаги меҳмонхонада ётиб қолдик. Эртасига эрталаб “Ўзпромсовет” деган вазирликка кирдик. Усто Болта вазир ўринбосари билан учрашиб, “Мен ўғлимни олиб келдим” дедилар. У киши мендан “ўқишни хохлайсанми?” деб сўради. Мен тезда “Ҳа” деб жавоб бердим. Шунда вазир ўринбосари “сени Урал ёки Москвага ўқишга юборамиз, деди. Шу билан биз Самарқандга қайтдик ва Гўри Амир мақбарасида ишимизни давом эттирдик. Орадан уч ой ўтгач, бир куни телеграмма келди, унда шундай ёзув бор эди: “Приезжайте, экзамен начнётся 1 августа”.\nҚарасак, имтиҳонга уч кун қолибди. Усто Болта тез бориб самолётга билет ол, деб пул берди. Кечқурун аэропортга мени кузатишга барча йиғилган: Усто Болта, онам, акам...ҳамма дуога қўл очиб мени кузатишди. Айтишларича, мен кетгандан кейин онам беҳуш бўлиб қолибдилар...\nСамолёт Самарқанддан Ленинободга, кейин Тошкентга, сўнгра Жусалига, Актюбинск, Уральск, Пенза, эрталаб Москвага қўнди. Шундай қилиб, 12 соат деганда Москвага етиб келдик.\nПросмотров 118 Рейтинг 21 Понравилась новость?


Хорижий давлатлар раҳбарлари Шавкат Мирзиёевни таваллуд айёми билан муборакбод этишди\n22:00 / 24.07.2017\nМаълумки, Ўзбекистон Республикаси Президенти билан дунёнинг кўплаб давлатлари раҳбарлари ўртасида нафақат расмий, балки шахсий дўстлик муносабатлари ҳам ўрнатилган. Давлатимиз раҳбари номига келган табрикларда ҳам бу ўз тасдиғини топган, деб ёзади ЎзА.\nХитой Халқ Республикаси раиси Си Жинпинг табригида бундай дейилган: «Сизга туғилган кунингиз муносабати билан ўзимнинг самимий табрикларим ва эзгу тилакларимни билдириш менга катта мамнуният бағишлайди».\n«Хитой ва Ўзбекистон муносабатларини ривожлантиришга муҳим аҳамият қаратаман, мамлакатларимиз ва халқларимиз фаровонлиги йўлида Хитой билан Ўзбекистон ўртасидаги ҳар томонлама стратегик шерикликни биргаликда ривожлантириш ва мустаҳкамлаш мақсадида Сиз билан яқин ҳамкорликни давом эттиришга тайёрман», деб таъкидлаган Хитой раҳбари.\nОзарбойжон Республикаси президенти Илҳом Алиевнинг табригида бундай дейилган: «Сизни муҳим сана – 60 йиллик юбилейингиз билан самимий муборакбод этаман ва ўзимнинг эзгу тилакларимни йўллайман».\n«Озарбойжон ва Ўзбекистон ўртасидаги ҳамкорлик ва дўстлик маънавий қадриятлари муштарак икки қардош халқнинг хоҳиш-иродасига асосланган. Бугун давлатларимиз ўртасида мустаҳкам асосда йўлга қўйилган муносабатлар алоҳида аҳамиятга эга», деб таъкидлаган Озарбойжон раҳбари.


СИЁСИЙ ПАРТИЯЛАР - Ўзбекистон овози газетаси\nдемократик ислоҳотларни ҳаракатга келтирувчи кучдир\nТадбир бошланишидан олдин иштирокчилар ўртасида ўзаро суҳбат бўлди:\n— Фуқароларнинг сиёсий-ҳуқуқий маданияти қанча юксак бўлса, ижтимоий-сиёсий ислоҳотларга шунчалик таъсири кучли бўлади, — деди Олий Мажлис Қонунчилик палатаси депутати, ЎзХДП фракцияси аъзоси Ҳафиза Каримова. — Фуқаролик бурчи ва масъулиятини чуқур ҳис қилган, ислоҳотлар моҳиятини теран англаган кишилар ижтимоий фаол бўлади. Демак, сиёсий ва фуқаролик маърифати тизимида ташкил этиладиган семинарлар партиямиз электоратининг ижтимоий-сиёсий билими ва фаоллигини оширишда таъсирчан воситага айланиши зарур.\n— ЎзХДП аъзоси сифатида партия томонидан ўтказилган сиёсий ўқувларда фаол иштирок этишга ҳаракат қиламан, — дейди Тошкент вилояти педагог кадрларни қайта тайёрлаш ва малакасини ошириш институти катта ўқитувчиси, ЎзХДП аъзоси Дилноза Тошмуҳаммедова. — Уларда электорат вакиллари ва партия аъзоларини демократик ислоҳотлардан кенг хабардор қилиш ҳамда бу жараёнда фаол иштирок этишини таъминлашга алоҳида эътибор қаратилади. Тадбир дастури билан танишиб, бугунги сиёсий ўқувда ҳам шу масалага урғу берилганидан мамнун бўлдим...\nТадбир бошланди... Унда ЎзХДП Марказий Кенгаши масъул ходимлари, Олий Мажлис Қонунчилик палатасидаги фракцияси аъзолари, ЎзХДП Тошкент шаҳар ва туман кенгашлари фаоллари ва электорат вакиллари иштирок этди.\nМамлакатимизда тинчлик ва барқарорликни, аҳоли фаровонлигини мустаҳкамлаш борасида олиб борилаётган кенг кўламли ислоҳотлар давлат қурилиши, ижтимоий-сиёсий, иқтисодий ва маънавий соҳаларда эришилаётган ютуқларда ўз аксини топаяпти. Хусусан, 2013 йилда аҳолининг реал даромадлари 15,7 фоизга, иш ҳақи, пенсия, стипендия ва ижтимоий нафақалар миқдори 20,8 фоизга ўсгани шубҳасиз, халқимиз фаровонлиги, ҳаёт даражаси юксалиб бораётганидан далолат беради, дейишди сўзга чиққанлар.\nШунингдек, алоҳида қайд этилдики, бугун одамларимизда фаол фуқаролик позицияси шаклланиб, уларнинг сиёсий онги ўсмоқда, ҳуқуқий маданияти юксалмоқда. Бу эса демократик ислоҳотлар янада чуқурлашиб боришининг муҳим шартларидан биридир.\nБундан ташқари, семинарда Президентимизнинг Конституциямиз қабул қилинганининг 21 йиллигига бағишланган тантанали маросимдаги маърузаси мазмун-моҳиятини кенг тушунтириш масаласига алоҳида эътибор қаратилди.\n— Президентимиз ўз маърузасида ижтимоий-сиёсий ва иқтисодий тараққиётнинг аниқ устувор йўналишларини белгилаб олишда сиёсий партияларнинг ролини кескин кучайтириш, мамлакатимизни ислоҳ этиш ва модернизация қилиш бўйича стратегик вазифаларни ҳал этишда уларнинг иштирокини кенгайтириш демократик ислоҳотларни изчил амалга оширишнинг энг муҳим омилига айланиши зарурлигини таъкидлади, — деди ЎзХДП Марказий Кенгаши раиси ўринбосари Шарбат Абдуллаева. — Демак, жорий йилда партиямиз олдида турган вазифалар кўлами ҳар қачонгидан ҳам масъулиятли. Уларни самарали адо этиш учун партиянинг ҳар бир аъзоси, электоратининг сиёсий-ҳуқуқий билими, ижтимоий-иқтисодий фаоллигини юксалтириш алоҳида эътибор талаб этади. Бу масалаларни ҳал этиш учун нафақат марказлар, балки олис туман ва қишлоқларда ҳам демократик ислоҳотларни янада чуқурлаштириш, аҳоли турмуш фаровонлигини ошириш борасида қилинаётган ишлар бўйича давра суҳбатлари ўтказиб, ҳаётий мисоллар асосида жонли мулоқот, эркин фикр алмашув, муайян масалаларни очиқ муҳокама этишни кўпроқ ташкил этиш бўйича чора-тадбирлар белгиладик. Бундай тадбирлар давлат бошқарувини янада демократлаштириш жараёнида фуқаролар иштирокини фаоллаштиришга хизмат қилади.\nСеминарда сўзга чиққан Олий Мажлис Қонунчилик палатаси депутатлари электоратни ўйлантираётган масалалар юзасидан партия фракцияси илгари сураётган қонунчилик ташаббуслари ҳақида тўхталиб ўтишди.\n— Қонунлар ва бошқа меъёрий-ҳуқуқий ҳужжатларни кўриб чиқиш, қабул қилишда депутатлар ҳамда сиёсий партияларнинг фракцияларига катта имкониятлар берилган, — деди Олий Мажлис Қонунчилик палатаси депутати, ЎзХДП фракцияси аъзоси Зиёвуддин Мансуров. — Масалан, Қонунчилик палатасида қонунлар қабул қилиниши фракцияларнинг фикр ва таклифларисиз бўлмайди. Ҳар бир фракция қонун лойиҳалари муҳокамасида ўз электорати манфаатини ҳимоя қилади.\nПартиямиз Сайловолди Дастурида аҳолининг ижтимоий ҳимоясини таъминлаш, бандлик даражасини ошириш асосий вазифа сифатида белгиланган. Шундан келиб чиқиб, фракциямиз қатор ташаббусларни илгари сурмоқда. Ҳар йили битта ёки иккита масалани Парламент эшитувига киритаяпмиз. Хусусан, фракция ташаббуси билан Меҳнат ва аҳолини ижтимоий муҳофаза қилиш вазирининг Янги иш ўринлари ташкил этиш ва аҳоли бандлигини таъминлаш дастури ижроси тўғрисидаги ҳисоботи эшитилмоқда. Аҳамиятли жиҳати, депутатларимиз нафақат муаммоларни кўтараяпти, балки уларнинг ечими бўйича таклиф ҳам киритмоқда. Мисол учун, бизнинг фракциямиз таклифи билан янги иш ўринлари ташкил этиш ва аҳоли бандлигини таъминлаш дастури янада такомиллашади. Жорий йилда шу амалиётни янада фаоллаштиришни режалаштирдик.\nМаърузалар давомида демократик ислоҳотларни янада чуқурлаштириш жараёнида сиёсий партиялар иштироки, улар олдида турган вазифаларга алоҳида урғу берилди.


Раҳбар шахсий машинасига ёқилғини корпоратив карта орқали фойдаланмоқда. Бу операцияни қандай ҳужжатлар билан расмилаштирайлик? Шартнома тузиш керакми ёки ёқилғига сарфлаган харажатни ойнинг охирида ойлик билан бир қаторда шкала асосида даромад солиғи ушланадими? Аммо Солик Кодексининг 177-моддасида корхона ҳисобидан олган ёқилғи харажатлари даромад солиғига тортилиши кераклиги айнан кўзда тутилмаганку.\n1.Корпоратив банк карталари ёрдамида ҳисоб-китобларни амалга ошириш тартиби махсус Юридик шахслар томонидан миллий валютадаги корпоратив банк карталаридан фойдаланиш тартиби тўғрисида низом билан белгиланган (АВда 18.04.2005 й. 1470-сон рўйхатга олинган, кейинги ўринларда - Низом).\nПластик карточкадан фойдаланиш учун корхона унинг масъулиятли тутиб турувчиларини белгилаши керак. Улар раҳбарнинг буйруғи билан тайинланади. Бунда банк картасининг тутиб турувчиси мазкур ташкилотнинг корхона билан тўлиқ моддий жавобгарлик тўғрисида шартнома тузган штатдаги ходимигина бўлиши мумкин.\nКорпоратив карточка тутиб турувчиси уни олган кундан бошлаб 10 кундан кечиктирмай бухгалтерия олдида ундан сарфланган маблағлар тўғрисида ҳисобот бериши шарт. Буйруқ билан ҳисобот учун кам муддат, масалан, - ҳар кун ҳар бир иш куни охирида деб ҳам белгилаш мумкин.\nАгар карточкадан хизмат сафари харажатлари тўланса, ҳисобот ходим хизмат сафаридан қайтганидан кейин 3 кун мобайнида тақдим этилади.\nНизомга кўра корпоратив карточкалар бўйича ҳисоб-китобларни терминаллар квитанцияларининг асл нусхалари тасдиқлайди. Амалда «тўланган» штампи қўйилган ва тўловни терминал орқали қабул қилган ходимнинг имзоси бўлган счётлар, товар счётлари, юкхатлари ва квитанциялар илова қилиниши керак. Бироқ амалиётда кўпинча ушбу «иловалар»нинг барчасини сотувчилар бермайдилар. Бундай ҳолатларда карта сақловчиси ўзи бўнак ҳисоботини товарлар (иш, хизмат) рўйхати, ўлчов бирлиги, нархи, умумий суммасини батафсил кўрсатган ҳолда терминал чекини илова қилган ҳолда тайёрлайди. Корпоратив картадан фойдаланишга масъул шахснинг имзоси мавжуд бўлган ва раҳбар томонидан тасдиқланган бундай ҳужжат, ва унга илова қилинган терминал чеки бухгалтерия ҳисобида товарлар (ишлар, хизматлар)ни харид қилиш операцияларини акс эттириш учун бирламчи ҳужжат сифатида хизмат қилади.\n2.Автотранспорт воситасига корхона пластик картасидан ёқилғи қуйиши мумкин бўлади, қачонки корхона ўз эҳтиёжларида фойдаланиши учун уни ҳужжатлар билан тўғри расмийлаштирса.\nКорхона тасарруфида (балансида) бўлмаган, бошқа жисмоний шахс эгалигида бўлган транспортдан корхонанинг ишлаб чиқариш мақсадларида фойдаланиш учун автотранспорт воситаси ижара шартномаси тузилиши ва нотариал тартибда тасдиқланиши керак (ЎзРес ВМнинг 07.03.2006 йил 38-сон қарори билан тасдиқланган Низомнинг 1-банди).\nЖисмоний шахс автомототранспорт воситасининг ижарага берувчиси сифатида тегишли ижара тўловларини олишга ҳақли. Корхонангиз ижара тўловларини ижарага берувчи томонидан кўрсатилган банкдаги шахсий ҳисобга ўтказиш мумкин.\nМол-мулкни ижарага беришдан олинган даромадлар жисмоний шахсларнинг мулкий даромадлари таркибига киради (СКнинг 176-моддаси 1-кисми 3-банди) ва улар бўйича тўлов манбаида даромад солиғи олинади (СКнинг 184-моддасининг 2-қисми 3-банди).\nИжара шартномаси билан расмийлаштирилган автотранспорт воситасига корхона ҳисобидан ёқилғи қуйиш, ёки таъмирлаш ишларини амалга ошириш мумкин. Ушбу харажатлар корхонанинг харажатлари сифатида қаралиб, ходимнинг даромади ҳисобланмайди. Мос равишда иккала томон учун ҳам солиқ оқибатига олиб келмайди.\nАммо, ҳеч қандай ҳужжат билан автомобилдан иш мақсадларида фойдаланиш расмийлаштирилмаган давр учун корхона ҳисобидан ёқилғи учун тўланган маблағлар тегишли равишда автотранспорт эгаси – ходимнинг жами даромади таркибига киритилиб, солиққа тортилиши лозим.\nЮридик шахс томонидан жисмоний шахс манфаатларини кўзлаб, товарлар ҳақини тўлаш СКнинг 177-моддаси 1-бандига мувофиқ ушбу жисмоний шахснинг даромади ҳисобланади. Сизнинг ҳолатингизда корхона раҳбар манфаатини кўзлаб, текинга ёқилғи харажатларини қоплаб келган. Бошқача айтганда, ходим шахсий автотранспорт воситасига ўз ҳисобидан харажат қилмай, балки корхона эвазига ёқилғи қуйиб юрган. Шу сабабли, ёқилғи учун қилинган корхона харажатлари бу ҳолатда ходимнинг моддий наф тарзидаги даромади деб тан олинади. Жисмоний шахс моддий наф тарзидаги даромадни олган пайтда ўша давр учун белгиланган солиқ ставкалари ва шкаласини қўллаган ҳолда жами даромади таркибига киритиб, солиққа тортиш лозим бўлади. Вақтида солиққа тортилмаган даромадлар корхонанинг фаолиятини текшириш давомида аниқланганда, белгиланган тартибда ҳисобланади, ва тўлов муддати кечиктирилган даври учун пеня ҳисобланган ҳолда давлат бюджетига ундирилади.


Уйини давлатга топшириб, эвазига ҳеч нарсасиз қолган фуқаро 3 йилдан буён сарсон. Ишни шаҳар прокурори Баҳриддин Валиев назоратга олди\n15:40 / 14.11.2019\n2016 йили Тошкент шаҳрининг Олмазор, Шайхонтоҳур ва Сергели туманларида жойлашган ҳовли-жойлар бузилган, эгаларига хоҳишларидан келиб чиқиб ер ёки квартиралар берилган. Компенсация тўловини тўлаб бериш маҳаллий бюджетга юк бўлмаслиги учун шаҳар ҳокимлиги кимда-ким уйи бузилган фуқароларга 2 хонали уй олиб берадиган бўлса, унга Тошкент вилоятидан 5 сотих ер берилиши ҳақида газеталарда эълон берган, туман кадастр бўлими ходимлари уйма-уй юриб, одамларни бундан унумли фойдаланишга тарғиб қилган.\nБу таклиф айни пайтда Яшнобод туманида яшаётган Олим Раҳимовга ҳам маъқул келиб, у уйи бузилган катта бир оилага Сергели туманидан 4 хонали уй олиб беради. Эвазига унга Тошкент шаҳар ҳокимининг 2016 йил 10 майдаги 416-сонли қарори билан Тошкент вилояти, Зангиота тумани, «Хонобод» қишлоқ фуқаролар йиғини ҳудудидан ҳар бири 5 сотихли иккита ер участкаси берилади. Раҳимовнинг давлат ихтиёрига топширилган Сергелидаги квартираси эса уйи бузилган фуқаролардан бирига компенсация сифатида тақдим этилади.\nБироқ орадан 3 ой ўтгандан кейин Раҳимовга берилган ер майдони Зангиота тумани ҳокимининг 10.06.2012 йилдаги 410-сонли қарорига кўра 10 йилга «FARM KOREA» МЧЖга ижарага берилгани ҳақидаги шартнома пайдо бўлиб қолади. Фуқаро мурожаатидан сўнг Тошкент вилояти прокуратураси томонидан 2017 йил 22 декабрда Зангиота тумани ҳокимининг 2012 йил 10 июндаги 410-сонли ва 2017 йил 3 июндаги 1230-сонли қонунга зид қарорларига протест киритилиб, 2018 йил 3 февралда ушбу қарорлар бекор қилинади. Аммо Зангиота тумани ҳокимининг 170-сонли қарори билан ер О.Раҳимовга эмас, балки туман ҳокимлиги захирасига қайтарилади.\nВаҳоланки, ҳар бири 5 сотихли 65 ва 66-сонли ер участкалари 2016 йилнинг 11 ноябрида Тошкент вилояти ер тузиш ва кўчмас мулк кадастри давлат корхонасининг Зангиота туманидаги филиали томонидан умрбод эгалик қилиш ҳуқуқи асосида Олим Раҳимов номига расмийлаштирилган. Бу ҳақда тегишли кадастр йиғма жилди ҳужжатлари шакллантирилиб, белгиланган тартибда давлат рўйхатидан ўтказилган ҳамда ТО 0047057 ва ТО 0047051 рақамли гувоҳномалар берилган. Бу гувоҳномалар, шунингдек, Тошкент шаҳар ҳокимининг 2016 йил 10 майдаги 416-сонли қарори ҳалигача қонуний кучида, ҳеч қайси ваколатли давлат органи томонидан бекор қилинмаган. Буни Тошкент шаҳар прокуратураси, шаҳар архитектура ва қурилиш бош бошқармаси, шаҳар ер ресурслари ва давлат кадастри бошқармаси томонидан фуқаронинг шу мазмундаги мурожаатига берилган жавоб хатлари ҳам тасдиқлайди. Бу эса Раҳимовнинг мулкка эгалик ҳуқуқини тўла кафолатлайди.\nЕр нега қонуний эгасига қайтарилмаяпти?\nСавол туғилади: Ер «FARM KOREA» МЧЖга ижарага берилиши расман ноқонуний деб топилган экан, нега у қонуний эгасига қайтарилмаяпти?\nГап шундаки, Тошкент вилояти прокуратураси томонидан Зангиота тумани ҳокимининг 2012 йил 10 июндаги 410-сонли ва 2017 йил 3 июндаги 1230-сонли қонунга зид қарорларига протест киритилиб, ушбу қарорлар бекор қилингач, вилоят прокуратураси Зангиота туманлараро иқтисодий судига 4 гектар майдонда қурилиш меъёрларига амал қилмасдан ва белгиланган тартибда рухсат олмасдан қурилган иссиқхона ва бошқа иншоотларни «FARM KOREA» МЧЖ ҳисобидан бузиш ҳақида даъво аризаси киритган. Тошкент вилояти иқтисодий судининг 2018 йил 15 мартдаги ҳал қилув қарори билан ушбу даъво рад этилиб, бу ҳам етмагандай, прокуратуранинг протести орқали бекор қилинган 2018 йил 3 февралдаги 169-, 170-сонли қарорлари бекор қилинади. Натижада Зангиота тумани ҳокимининг 2012 йил 10 июндаги 410-сонли ва 2017 йил 3 июндаги 1230-сонли қонунга зид қарорлари яна кучга кирди.\nПрокуратура нега протест берган эди?\nЗангиота тумани ҳокимининг 2012 йил 10 июндаги 410-сонли қарори билан тумандаги Хонобод қишлоғи ҳудудидаги «Ғофур Диёр» фермер хўжалигига қарашли ердан учун 4 гектар суғориладиган ер майдони «FARM KOREA» МЧЖга қишлоқ хўжалик маҳсулотларини етиштириш учун қисқа муддатли ижара асосида ажратилган.\nПрокуратура органлари томонидан ўтказилган текшириш давомида ушбу қарор «Маҳаллий давлат ҳокимияти тўғрисида»ги қонун ва бошқа қонунчилик актлари талабларига зид равишда қабул қилингани аниқланган. Бу Раҳимовнинг мурожаатига Тошкент шаҳар прокуратурасининг 2017 йил 17 сентябрдаги жавоб хатида қайд этилган.\nЕрни ижарага беришда айнан қайси қонунчилик меъёрлари бузилган?\nЕр кодексининг 53-моддасида фермер хўжалигини юритиш учун ер участкалари бериш тартиби белгилаб берилган. Унга кўра, ижарага бериладиган ер участкалари эллик йилгача бўлган, лекин ўттиз йилдан кам бўлмаган муддатга очиқ танлов асосида берилади. Бу норма соҳага оид бошқа норматив-ҳуқуқий ҳужжатлар учун асос ҳисобланади ва ер участкаларини юридик шахсларга, жумладан, масъулияти чекланган жамиятларга ижарага беришда ушбу меъёрга амал қилинади.\nБироқ 2016 йил 30 августда «FARM KOREA» МЧЖ ва Зангиота тумани ҳокимлиги ўртасида тузилган И-109-сонли ижара шартномасида жамиятга берилган 4 гектар ер майдони 10 йил муддатга ижарага берилган. На тендер танлови ўтказилган ва на ерни ижарага бериш тартибига амал қилинган.\n«Суд қўлимиздаги далилларни инобатга олмаяпти!»\n«2018 йил 15 март ва 6 сентябрь кунлари бўлиб ўтган суд иши бизнинг иштирокимизсиз кўрилди, қандай қилиб низоли ер участкасининг қонуний эгаси судга чақирилмаслиги мумкин? Қолаверса, суд тегишлилиги бўйича фуқаролик судида эмас, балки иқтисодий судда кўрилгани жуда қўпол процессуал қонун бузилиши ҳисобланади», – дейди Раҳимовнинг адвокати Неъмат Шердонаев.\nФуқаролик процессуал кодексининг 26-моддасида белгиланишича, тарафлардан биттаси фуқаро бўлса, бундай низолар фуқаролик ишлари бўйича судларда кўрилади.\nКодекснинг 27-моддасига кўра, судга тақдим этилган ишлар ўзаро боғлиқ бўлиб, баъзилари фуқаролик ишлари бўйича судга, баъзилари эса иқтисодий судга тааллуқли бўлган бир нечта талаб бирлаштирилганда, барча талаблар фуқаролик ишлари бўйича судда кўрилиши керак.\n«Бироқ қонунда очиқ-ойдин белгилаб қўйилганига қарамай бизнинг ишимиз Тошкент вилояти иқтисодий судида кўрилган, бундан биз суд ўтиб кетганидан бир неча ой ўтиб хабар топганмиз», – дейди Олим Раҳимов.\nЭнг қизиғи, Ер кодексининг 31-моддасида юридик ва жисмоний шахсларнинг ер участкасига бўлган ҳуқуқи жойнинг ўзида чегаралар белгиланганидан, ер участкаларининг планлари (чизмалари) ва тавсифлари тузилиб, ер участкаларига бўлган ҳуқуқ давлат рўйхатига олинганидан кейин вужудга келиши мустаҳкамлаб қўйилган.\n«Биз амалдаги қонун ҳужжатларида белгиланган тартибда ерга эгалик ҳуқуқини қўлга киритганмиз. Қўлимизда ваколатли давлат идоралари томонидан берилган мулкка эгалик ҳуқуқимизни тасдиқловчи ҳужжатлар бор ва улар қонуний кучида. Бироқ қўлимиздаги далиллар ва қонуний эгалик ҳуқуқимизни инобатга олмаяпти-да, қонунчиликка зид шартнома тан олиняпти. Зангиота тумани ҳокимлиги ва МЧЖ ўртасида амалдаги қонун меъёрларини четлаб ўтган ҳолда тузилган ижара шартномаси Ер кодексида белгиланган норма асосида берилган ҳужжатдан устун бўлиб чиқмоқда», дейди адвокат.\nҚонун барча жойда бир хил эмасми?\n«Тошкент шаҳар прокуратураси Зангиота тумани ҳокимлиги томонидан 4 гектар ер майдонининг «FARM KOREA» МЧЖга 10 йилга ижарага берилишини ноқонуний деб эътироф этяпти ва Тошкент вилояти прокуратурасига туман ҳокимининг тегишли қарорларини бекор қилиш бўйича тақдимнома киритяпти. 2018 йил 15 мартида ўтказилган Тошкент вилояти иқтисодий суди ҳамда 2019 йилнинг 6 сентябрь куни Тошкент шаҳар иқтисодий судида бўлиб ўтган кассация инстанцияси суди судьялари бунинг аксини айтмоқда. Прокуратура қонун Раҳимов томонида деса, суд «FARM KOREA» МЧЖ ҳақ демоқда. Мамлакат битта, қонун битта, аммо масалага ёндашув, чиқарилаётган қарор турлича. Бундан эса қонунни бузмасдан амалдаги қонунларга асосан ҳаракат қилган фуқаро – мижозим Олим Раҳимов жабр кўрмоқда», дейди адвокат.\nБош прокурор ва шаҳар ҳокими фуқарони қабул қилмаяпти\nОлим Раҳимовнинг мурожаатини ўрганиб чиққан Инсон ҳуқуқлари бўйича Миллий маркази фуқаронинг ҳуқуқлари бузилганини эътироф этиб, марказ директори Акмал Саидов имзоси билан Ўзбекистон Бош прокурори ва Тошкент шаҳар ҳокимига О.Раҳимовни тегишли мутахассислар иштирокида шахсан қабул қилишни сўраб расмий хат юборади. Хатда, шунингдек, фуқаронинг бузилган ҳуқуқларини тиклаш, йиллар давомида ечимини топмасдан келаётган муаммони қонуний ҳал этиш сўралган.\n«Шундан сўнг Ниғматилла Йўлдошев ҳамда Жаҳонгир Ортиқхўжаевнинг қабулига кириш учун бир неча марта мурожаат қилдик. Бироқ на бош прокурор ва на Тошкент шаҳар ҳокими мени қабул қилди. Ҳеч бўлмаса ушбу идораларда ишловчи бирорта мутахассис мен билан учрашиб, дардимни тинглагани йўқ», дейди Олим Раҳимов.\nМаълум бўлишича, Тошкент шаҳар ҳокимлиги Инсон ҳуқуқлари бўйича Миллий марказининг расмий хатига 2019 йил 10 сентябрда йўллаган жавоб хатида Олим Раҳимовга Сергели тумани Сўғдиёна кўчаси бўйлаб ҳамда Зангиота тумани «Хонобод» ҚФЙ, аввалги «Султонобод агро» фермер хўжалиги ҳудудидан ер участкалари таклиф этилганини билдиради.\n«Бу ёлғон! Мен билан шаҳар ҳокимлигидан ҳеч ким боғлангани йўқ, менга бошқа ер участкаси тақдим этилмади. Наҳотки булар расмий давлат идорасига ёлғон маълумот тақдим этишдан қўрқмаса?!», дейди Олим Раҳимов.\nФуқаронинг айтишича, рўй берган ҳолатлардан сўнг Инсон ҳуқуқлари бўйича Миллий марказига бузилган ҳуқуқларини тиклаш масаласида такроран мурожаат қилган. Мурожаатида қабулига киролмаган мансабдорлар уни шахсан қабул қилишини яна бир марта сўраган. Ўзининг билдиришича, ҳозирча бу мурожаатига жавоб келганича йўқ.\n«Охирги натижа шундайки, мен ҳеч вақосиз қолдим. Ҳозирги кунда менинг 4 хонали квартирам ҳам йўқ. Бунинг эвазига менга ажратиб берилган ер ҳам йўқ. Бор-будимдан айрилиб, ҳуқуқни муҳофаза қилувчи давлат идораларининг остонасида сарсон-саргардон бўлиб юрибман. Ҳуқуқимни тиклаш мақсадида салкам 4 йилдан бери ёзмаган идорам, бормаган жойим қолмади. Натижа йўқ», деб ёзади Олим Раҳимов таҳририятга йўллаган мурожаатида.\nСуд «FARM KOREA» масъулияти чекланган жамияти фойдасига қарор чиқариб берган бўлса-да, масалага якуний нуқта қўйилмаган. Чунки томонларда ҳали суд қарори устидан шикоят қилиш ҳуқуқи бор. Иш сўнгги инстанцияда кўрилсагина масалага узил-кесил нуқта қўйилиши мумкин. Ҳозирча мулк ҳуқуқи Олим Раҳимовда. Бироқ бугунги қонунан унга тегишли бўлган ерда «FARM KOREA» масъулияти чекланган жамияти томонидан катта қурилиш бошлаб юборилган.\nСуриштирув давомида жамият мутасаддилари Kun.uz мухбирига ерга эгалик ҳуқуқини тасдиқловчи ҳеч қандай ҳужжатларни тақдим эта олишмади. Барча ҳужжатларимиз бор, дея низоли ерда қурилаётган объектнинг чизмаларинигина кўрсатишди, холос. Kun.uz мухбири билан телефон орқали суҳбатда жамият ҳисобчиси берилган саволларга жавобан бу масалада ваколатли эмаслигини, тез орада ҳуқуқшунослар таҳририят билан боғланишини айтди. Бироқ ўтган вақт давомида жамият номидан ҳеч ким мазкур масалада алоқага чиқмади.\nОлим Раҳимов мазкур масала бўйича бир неча бор Бош прокурор Ниғматилла Йўлдошев ва Тошкент шаҳар ҳокими Жаҳонгир Ортиқхўжаевнинг қабулига киришга ҳаракат қилгани, бироқ уринишлари зое кетганини айтади.\nСуриштирув давомида Kun.uz мухбирлари фуқаро билан биргаликда Тошкент шаҳар ҳокимлиги ва шаҳар прокуратурасида бўлишди.\nБизни қабул қилган шаҳар ҳокимлиги ахборот хизмати ходимлари видеотасвирга олишимизни исташмади. Барча ҳужжатлардан нусха олиб қолишиб, тез орада ўзлари алоқага чиқишларини айтишди.\nТошкент шаҳар прокурори Баҳриддин Валиев фуқаро ва унинг адвокатини журналистлар иштирокида қабул қилди ва уларнинг арзини диққат билан эшитди. Шаҳар прокурори ишни ўрганиб чиқиш учун 10 кун муддат сўради ва шу ернинг ўзида мутасаддиларга тегишли топшириқлар берди.\nТошкент шаҳар прокурори Баҳриддин Валиев\nУмид қиламизки, Олим Раҳимовнинг сарсонгарчиликлари шу идорада якун топади ва уни қийнаётган муаммога ечим топилади. Зотан, Президент Шавкат Мирзиёев сўзлари билан айтганда, одамлар ҳамма нарсага чидаши мумкин, лекин адолатсизликка чидай олмайди. Адолатни қарор топтириш, қонун устуворлигини таъминлаш эса прокуратура органлари зиммасидадир.


Нефть 1 центдан ҳам арзонлаб кетди. Дунёда нималар бўляпти ўзи?\n03 июл 2022, Тошкент вақти: 23:11\n20 апрелда коронавирус билан боғлиқ изоляция оқибатида АҚШда нефть баҳоси кескин даражада тушиб кетгандан сўнг глобал иқтисодиёт яна бир зарбага учради.\nБутун дунёдаги фонд бозорлари ишончсиз ва ўзгарувчан бўлиб қолди. Бунга Американинг нефть бўйича фючерс шартномаларини сотиб олган трейдерлар харидорларга сотиб олган нефтни олиб кетиши учун пул тўлагани сабаб бўлди.\nБу тарихда биринчи марта АҚШда қазиб олинаётган нефтнинг баҳоси 0 доллар бўлишига олиб келди.\nBrent Crude ва Россияда қазиб олинаётган Urals нефтининг баҳоси ҳам Қўшма Штатларда нефть нархлари салбий кўрсаткичга тушиб кетгандан сўнг сезиларли тарзда пасайди.\nКоронавирус пандемияси бутун дунёда нефтга бўлган талабни пасайтириб юборди, натижада барча жойлардаги нефть омборлари лиммо-лим тўлиб, ортиқча таклифни вужудга келтирди.\nБозорнинг таклиф ва талаб қонуниятидан келиб чиқиб, трейдерлар май ва июнда нефть сотиб олиш учун фючерс шартномаларини имзолайдиган харидорларни топишга қийналиб қолди.\nОқибатда нефть учун фючерс шартномалари пастга шўнғиди.\nШимолий денгиздан қазиб олинаётган 1 баррел Brent Crude навли нефтнинг тахминий нархи 21 апрелда, яъни бир кечада тахминан 12 долларгача тушди. Июнда етказиб бериладиган нефть баҳоси 18 йил ичидаги энг паст кўрсаткич – 17 доллардан ҳам қуйи бўлди.\nБу нефтнинг жорий йил январида сотилганига нисбатан 60 фоиздан кўпроқ пасайганини англатади.\nBrent Crude нефтини ташиш АҚШдаги шунга ўхшаш нефтдан осон ва арзонроқдир, чунки у Шимолий денгиздан бевосита қазиб олинади.\nҒарбий Техас ўрта нефти (West Texas Intermediary – WTI) – АҚШдаги енгил нефтнинг эталон индекси 20 апрелда тарихда илк марта салбий кўрсаткичга тушиб кетиб, май фючерсларининг бир баррели минус 40 доллардан сотилди.\nWTI нархи 21 апрелда бир оз тикланди ва тушдан кейинги савдолар бошланишидан олдин 1 долларга чиқди. Ўшангача минус нархларда сотилаётган эди.\nҚисқаси, нефтга талаб паст бўлган пайтда унинг таклифи керагидан ортиқча бўлмоқда, нефть компанияларининг эса нефтни сақлайдиган жойи қолмади.\nШу тариқа айрим трейдерлар 20 апрелдан бошлаб, харидорларга қўлидаги нефтдан қутулиш учун пул тўлай бошлади.\nШу ўринда, нефтнинг салбий баҳоси нима, деган савол туғилади.\nШу соҳа бизнеси билан шуғулланадиган кишилар ҳеч қачон нефтнинг баҳоси салбий бўлганини кўрмаганини айтмоқда.\nУлар фикрича, нефтнинг салбий баҳоси маъноси шуки, нефть омборлари ва қувурларидан келаётган нефтни сақлайдиган жой бўлмагани учун трейдерлар уни олиб кетиш учун харидорларга пул тўлайди, лекин бу узоқ давом этиши мумкин эмас.\nНефть нархларининг коронавирус билан боғлиқ тарзда пасайиб кетиши Россиянинг нефть ва табиий газ баҳосига қарам иқтисодиётига жуда катта зиён келтирди.\nРоссиянинг Urals нефти нархи Brent Crudeнинг глобал нарх индексига қараб белгиланади. Одатда у Brent Crudeдан бир неча доллар паст юради.\nWTI ва Brent Crude нарх кўрсаткичларининг пасайиши Россия нефтининг ҳам нархи кескин тушиб кетишини англатади.\nКўплаб трейдерлар 12 апрелда Саудия Арабистони билан Россиянинг OPEC+ форматида нефть қазиб олишни камайтиришга келишгани унга бўлган глобал талаб мисли кўрилмаган даражада тушиб кетганини қоплай олмаслигидан хавотирда.\nНефть бозорлари трейдерлари OPEC+ битимига эҳтиёткорлик билан жавоб қайтарди.\nАйни пайтда Россиянинг фонд бозори ҳам, рубль нархи ҳам пасаймоқда. Россия фонд бозорларида нефть акциялари жуда кўп қиймат йўқотди.\n21 апрелдаги эрталабки савдоларда РТС индекси 4,3 фоиз, MOEX индекси эса 1,8 фоиз пасайди.\nРоссия рубли эса 21 апрель эрталаб бир кунлик олдинги қийматиннг 2 фоизини йўқотди. Унинг нархи ўша куни яна пасайди.


Роналду ўз меҳмонхоналарини шифохоналарга бераётгани ёлғон бўлиб чиқди - Namanganliklar.uz\nРоналду ўз меҳмонхоналарини шифохоналарга бераётгани ёлғон бўлиб чиқди\nАввалроқ, “Marca” нашри, Италиянинг “Ювентус” клуби футболчиси Криштиану Роналду Португалиядаги меҳмонхоналарини коронавирус тарқалишига қарши курашиш учун шифохоналарга бериши ҳақида хабар қилганди.\nРоналду меҳмонхоналарини шифохонага айлантиришга рози бўлгани ўз тасдиғини топмади. Бу ҳақда журналист Ману Сайнc ўзининг Twitter’даги саҳифасида хабар берди.\n“Криштиану ўз меҳмонхоналарини шифохоналарга айлантириши ҳақиқат эмас. Бу сохта янгилик”, деб ёзган журналист.\nМану Сайнc, асосан, “Реал Мадрид” футбол клуби ва португалиялик футболчилар ҳақида янгиликларни чоп этади. Журналистнинг айтишича, Роналду ушбу вирусга қарши бошқа кўринишда ёрдам беришга тайёр. Футболчининг ўзи, жорий йилнинг 12 март куни жамоадоши Даниел Руганида коронавирус топилганидан сўнг, Модейрадаги вилласида карантиндадир.\nСўнгги маълумотларга кўра, дунё бўйлаб коронавирусга чалинганлар сони 174 115 нафарга етган. Бу касаллик туфайли 6 684 киши вафот этган. Беморлардан 5 937 нафари ёки 7 фоизининг аҳволи оғир. Шу кунгача касалликни юқтирганларнинг 77 826 нафари бу вирусдан фориғ бўлган.\n4 730 Ko'rishlar\n410 xabar muallifi


Эмлаш рўзани бузадими — Ўзбекистон мусулмонлари идораси фатво ҳайъати жавоби – Газета.uz\nЭмлаш рўзани бузадими — Ўзбекистон мусулмонлари идораси фатво ҳайъати жавоби\nЎзбекистон мусулмонлари идораси фатво ҳайъати коронавирусга қарши оммавий эмлаш ишлари олиб борилаётгани муносабати билан эмлаш, шунингдек, укол қилиш рўзани бузадими, деган саволга жавоб берди.\n11 апрель 2021, 11:35 Жамият\nЎзбекистон мусулмонлари идораси фатво ҳайъати шу кунларда мамлакатда короновирусга қарши оммавий эмлаш ишлари кетаётгани, бу иш Рамазон ойида ҳам давом этиши муносабати билан кундузи олинган эмлаш рўзани бузадими, йўқми, деган саволга жавоб берди. Қуйида ушбу жавобни тўлиқ ва ўзгартишларсиз эътиборингизга ҳавола этамиз.\nБугунги кундаги тўрт мазҳаб уламолари тери ости, мушаклар ораси ёки ёнбошга укол қилиш билан рўза бузилмаслигига иттифоқ қилишган. Чунки рўзани еб-ичиш маъносидаги нарсалар бузади. Еб-ичиш эса одатий йўллар орқали бўлади. Тери тешикларидан ёки ноодатий йўллардан терининг орасига бирор нарса кириши, масалан, илон чақиб олиши (томирдан чақса ҳам), совуқ сувда ғусл қилиш натижасида бадан орасидан ичкарига сув ўтиши рўзани очмаслигига барча уламолар иттифоқ қилишган. Бу ҳақда «Ал-Фатово ал-ҳиндия» китобида шундай дейилади:\nوَمَا يَدْخُلُ مِنْ مَسَامِّ الْبَدَنِ مِنْ الدُّهْنِ لَا يُفْطِرُ هَكَذَا فِي شَرْحِ الْمَجْمَعِ\n«Терининг орасидан ичкарига ёғ каби нарсаларнинг кириши рўзани очмайди. «Шарҳул Мажмаъ»да шундай келтирилган» Иқтибос тугади.\nЭнди айнан коронавирусга қарши эмлашга келсак, у ҳам тери ости ва мушакка қилинадиган уколлардан бири. Бунинг устига озиқлантирувчи эмас. Юқоридаги фатволарга биноан рўзадор ҳолда ҳам уни олиш жоиз, бу иш рўзани бузмайди.\nРамазон ойида эмлашга тўғри келиши сабабли бу масалада бир қанча фатво уюшмалари ўз фатволарини эълон қилишди. Жумладан: Кувайт вақф вазирлиги, Иордания фатво уюшмаси, Саудия умумий муфтийси ва катта уламолар ҳайъати раиси Шайх Абдулазиз Оли Шайх, Азҳар халқаро электрон фатво маркази, «Дорул ифто» (Миср) фатво маркази рўзадор киши эмлаш олиши рўзани бузмаслигига фатво бердилар. Чунки рўзани бузувчи нарсалар одатий йўллардан кириб, ошқозонга етиб боради. Эмлашда эса еб-ичиш маъноси йўқ ва у одатдаги йўллардан танага кирмайди. Балки ноодатий бўлган тери остидан кириб боради. Бу рўзани бузмайди. Валлоҳу аълам.\n«Газета.uz» 3 509\n#вакцина рўзани бузадими


Ўзбекистон Республикаси Президентининг 2019 йил 2 мартдаги “Суд ҳужжатлари ва бошқа органлар ҳужжатларини ижро этиш самарадорлигини янада ошириш чора-тадбирлари тўғрисида”ги қарорига мувофиқ, 2019 йил 1 апрелдан бошлаб суд ҳужжатларини мажбурий ижро этиш жараёнига медиация институти жорий этилиши белгилаб қўйилди. Медиация амалга оширилаётган пайтда ижро иши&n ...\nХалқ билан мулоқотда унинг дарду ташвишлари, муаммоларини ҳал этиш йўллари белгилаб олиниши аҳамиятлидир. Мутасадди раҳбарлар билан жойларда ташкил этилаётган учрашувлар шу жиҳатларни ўзида қамраб олган. Кармана туманидаги 9-умумий ўрта таълим мактабида вилоят ҳокими Қобул Турсунов билан сайёр қабул ўтказилди. Унда Кармана туман ҳокими Фахриддин Умаров, вилоят прокурори Шоҳруҳ Амин ...\nНавоий шаҳридаги ҳарбий қисмда ёшларни мамлакатимиз Қуролли Кучлари сафига кузатиш муносабати билан тантанали тадбир бўлиб ўтди. Унда кенг жамоатчилик вакиллари, ҳарбий хизматчилар, шунингдек, чақирилувчиларнинг ота-оналари қатнашди. Йиғилишда вилоят ҳокими ўринбосари Ф. Солиев иштирок этиб, Президентимизнинг жорий йил 22 февралда қабул қилинган "Ўзбекистон Республикаси фуқарол ...


Қозоғистон ҳарбийлари Афғонистон чегарасида тинчликни сақлаш учун юбориладими?\n9 Июль 17:15\nNUR-SULTAN. Kazinform –Қозоғистон Республикаси Мудофаа вазирининг ўринбосари Тимур Дандибаев Марказий коммуникациялар хизматида бўлиб ўтган матбуот анжуманида Қозоғистон ҳарбийларининг Афғонистон чегарасини қўриқлаш эҳтимоли ҳақида изоҳ берди, деб хабар қилади Kazinform.\nБМТ Aфғонистонга Ўзбекистон орқали 100 тоннадан ортиқ инсонпарварлик ёрдамини етказиб берди Қозоғистон делегацияси Кобулда Aфғонистоннинг ҳозирги маъмурияти вакиллари билан учрашди Термизда Ўзбекистон-Афғонистон музокаралари бўлиб ўтди\nБрифинг давомида ОАВ вакиллари «Толибон издан чиқарган вазиятни барқарорлаштириш учун Қозоғистон ҳарбийларини Афғонистон чегарасига юбориш режалари борми?»\nБунга жавобан Мудофаа вазири ўринбосари якуний қарорни халқаро ташкилотлар ва мамлакат Парламенти қабул қилишини тушунтирди.\n«Халқаро хавфсизлик чораларини таъминлаш ва қўллаб-қувватлаш учун контингент юбориш учун бизга бир қатор шартлар керак», - деди у. Ушбу шартлардан бири шундаки, томонлардан бири ёрдам сўраб Коллектив хавфсизлик шартномаси ташкилотига мурожаат қилиши керак. Иккинчидан, Коллектив хавфсизлик кенгаши даражасида қарор қабул қилиниши керак. Албатта, ушбу қарор мамлакат парламенти томонидан ратификация қилиниши ва халқаро миссиялар контингентини юбориш учун рухсат берилиши керак. Агар ушбу шартларнинг барчаси бажарилса, биз халқаро мажбуриятларни бажаришга тайёрмиз», - деди Тимур Дандибаев.\n#Чегара #ҚР Мудофаа вазирлиги\nЕреванда МДҲ давлатлари қўшма ҳарбий алоқа тизимини ривожлантириш масаласини муҳокама қилишди\nҚозоғистон ва Франция ҳарбийлари глобал хавфсизлик масалаларини муҳокама қилишди


Суперлига: "Кучли-бешлик"даги барча дуранг ўйнаган, қўл билан ўйинни кўриб пинагини бузмаган Коваленко, ғалати оффсайд, бош ҳакам Асимов захирага олинган ҳафта ва тур лауретлари / CHAMPIONAT.asia\n12:28Тошкентда "CAFA U-15 Girls Championship-2019" мусобақаси бўлиб ўтади 1 12:13Бугун Ўзбекистон Москвада Сербия билан ўйнайди 2 12:10"Арсенал"нинг германиялик ўйинчиси шу ёзда жамоадан кетади 1 11:48Ўзбекистонда 14-15 ёшли ўсмир болалар ўртасида футбол мусобақаси бўлиб ўтади 0 11:44Карикатура: Роналду ҳимоячилар ва дарвозабонларнинг трансфер нархлари ошириб юборилганини танқид қилди 5 11:30Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 5 11:20Криштиану Роналду қачон Португалия терма жамоасидан кетишини маълум қилди 10 11:19"Пахтакор" - "Сурхон" учрашувидан ГАЛЕРЕЯ 6 11:07Olamsport: Шаҳрамнинг жангидан трансляция, Шоҳжаҳон тарозига чиқди ва бошқа хабарлар 2 10:59Деян Журжевич: “Гол уролмаган жамоа ғалаба қозонолмайди” 22 10:55"Тоттенхэм" ва "Арсенал" франциялик иқтидорли ўйинчи учун курашга киришган 0 10:53"Қатар СК" 1-турда мағлуб бўлди, Сардор Рашидов қайдномага киритилмади 6 10:35"Пахтакор" - "Сурхон" 2:0. Барча голларни томоша қилинг 8 10:33АПЛ юлдузларига қарши "Манчестер Сити" афсоналари. Таркибда кимлар бор? 3 10:28Ҳумоюн Муртозаев: “Финалга чиқиш ва унда ғалаба қозонишни орзу қиламан” 2\nСуперлига: "Кучли-бешлик"даги барча дуранг ўйнаган, қўл билан ўйинни кўриб пинагини бузмаган Коваленко, ғалати оффсайд, бош ҳакам Асимов захирага олинган ҳафта ва тур лауретлари\n13 май 17:38\nАнъанамизга мувофиқ Суперлига 8-тур якунлари ва лауреатлари билан таништириб чиқамиз.\nМазкур турга Жиззахдаги "Сўғдиёна" - "Андижон" учрашуви орқали старт берилди. Шоҳруз Норхонов ва Насриддиновнинг голларига "Андижон" Шаҳзод Убайдуллаевнинг ягона голи билан жавоб берди. Бу эса "Андижон"га мағлубиятдан қутилиб қолишга етарли бўлмади. "Сўғдиёна" эса Улуғбек Бақоев қўл остидаги иккинчи ғалабасини расмийлаштирди.\nШохруз Норхонов - 31', Даниэл Насриддинов - 43'\nШаҳзод Убайдуллаев - 68'\n31' Шохруз Норхонов\n43' Даниэл Насриддинов\n43' Шохруз Норхонов\n62' Даниэл Насриддинов\n70' Сирож Мелиев (Ойбек Нурматов)\n74' Санжар Рашидов (Даврон Умиров)\n81' Даниэл Насриддинов (Нуриддин Ҳасанов)\n46' Бобуржон Акбаров (Дониёр Исмоилов)\n68' Шаҳзод Убайдуллаев\n80' Ойбек Қиличев (Абдурахмон Абдулхақов)\n83' Асрор Ғофуров\n88' Фарҳод Мираҳматов (Сардор Сулаймонов)\nҚаршида меҳмон бўлган "Қизилқум" эса "Насаф" билан дуранг қайд этишни уддалади. Актамов жамоасини дастлаб ҳисобда олдинга олиб чиққан Мурод Бобожоновнинг голига "Насаф" сафида кетма-кет 4 ўйиндан буён гол ураётган Ҳумоюн Муртазоев тезда жавоб қайтарди. Бу эса якунда мазкур жамоалар ўртасидаги баҳс дуранг билан якунланишига замин яратди.\nҲумоюн Муртазоев - 51'\nМурод Бобожонов - 49'\n46' Дониёр Нарзуллаев (Ойбек Бозоров)\n51' Ҳумоюн Муртазоев\n70' Ислом Кенжабоев (Шароф Муҳитдинов)\n80' Бобурбек Давлатов (Ислом Рашидхонов)\n90' Азиз Ғаниев\n38' Муҳсин Убайдуллаев\n49' Мурод Бобожонов\n62' Мурод Бобожонов (Алишер Санаев)\n82' Элгужа Григалашвили (Миржалол Қосимов)\n85' Хуршид Олимов (Ҳумоюн Абдуалимов)\n90' Медина Смит\nСамарқандда ўтган "Динамо" - АГМК тўқнашувида Шоҳруҳ Абдураҳмонов киритган ягона гол ўйин тақдирини мезбонлар фойдасига ҳал этди. Шу тариқа АГМК бу сафар ҳам меҳмондан қуруқ қўл билан қайтди. Жорий мавсумда жамоа сафардаги ҳали бирорта ўйинда очко олишни уддалай олгани йўқ. "Динамо"нинг мағлубиятсиз серияси эса 3 учрашувга етди.\nТошкентда ўтган турнинг марказий беллашувда чемпионат етакчилари иштирокида ҳақиқий драма содир бўлди. Дастлаб Драган Чераннинг дубли эвазига ҳисобда олдинга чиқиб олган "Пахтакор", якунда ғалабани қўлдан чиқарди. Андрей Канчельскис таъбири билан айтганда, "Навбаҳор" танаффусдан кейин кичик мўъжизани амалга оширди, яъни "камбэк" қилди. Остон Ўруновнинг голи ва иккинчи голда айнан унинг рейди ва голли узатмасидан сўнг ҳисобни тенглаштирган "Навбаҳор" "Пахтакор"дан қимматли бир очкони олишни уддалади.\nДраган Черан - 20', Драган Черан - 53'\nОстон Ўрунов - 59', Абдужамол Исроилов - 82'\n20' Фаррух Сайфиев\n62' Егор Кримец\n68' Фаррух Сайфиев\n75' Марат Бикмаев (Игорь Сергеев)\n29' Славко Лукич\n36' Александр Касьян\n43' Славко Лукич (Обид Жўрабоев)\n45' Абдужамол Исроилов\n49' Иван Соловьёв\n59' Остон Ўрунов\n59' Аббос Ғуломов\n78' Аббос Ғуломов (Азиз Ибрагимов)\n82' Абдужамол Исроилов\n82' Остон Ўрунов\n90' Обид Жўрабоев (Шаҳзод Шайманов)\nТошкентда ўтган яна бир баҳсда "Бунёдкор" "Қўқон-1912"ни иккита пенальти эвазига мағлуб этди. Дастлаб Марко Миличнинг хатоси пенальтига сабабчи бўлган бўлса, кейинчалик дарвозабон Кнежевич жарима майдончаси ичида рақиб футболчисига нисбатан қоида бузди. "Қўқон-1912" жамоасидан эса Суҳроб Бердиев ўз номини таблога ёздириб қўйишга муваффақ бўлганди. Лекин бу гол якунда дуранг учун етарли бўлмади. Хуршид Ғиёсов эса белгиланган иккита пенальтидан унумли фойдаланиб, нафақат ўз дублини расмийлаштирди, балки жамоасига қимматли 3 очкони тақдим этди.\nТермизда ўтган "Сурхон" - "Бухоро" учрашувида эса Ҳусниддин Ғофуровнинг голи мезбонларга узоқ кутилган ғалабани тақдим этди. "Сурхон" айнан "Бухоро" билан ўйинда 4 ўйинлик ғалаба ва голсиз сериясига чек қўйди.\nҲусниддин Ғофуров - 20'\n20' Ҳусниддин Ғофуров\n61' Абдулазиз Юсупов\n13' Асадбек Собиржонов (Миржалол Жумаев)\n34' Иван Фатич\n37' Роббим Ҳасанов (Акром Баҳриддинов)\n51' Владимир Баенко\n54' Жаҳонгир Абдумўминов\n62' Иван Фатич (Иван Нагаев)\nТурнинг сўнгги ўйини "Металлург" - "Локомотив" беллашувида мухлислар гарчи гол кўришмаган бўлсада, биринчи бўлимда тўп учун ҳаводаги курашдан сўнг Асимовнинг ғалати қарори туфайли четлатилган Ҳусниддин Ғофуров ва танаффусдан Ғофуровни четлатган бош ҳакам Асимовни захирага олингани кўришди. Учрашувдаги энг кулминация айнан мазкур ҳолат бўлди, деб бемалол айтиш мумкин. Бевосита ўйинга тўхталадиган бўлсак, томонлар гол уришни уддасидан чиқишмади ва баҳс нурсиз дуранг билан якун топди.\n34' Музаффар Музаффаров\n46' Музаффар Музаффаров (Иброҳим Йўлдошев)\n50' Иброҳим Йўлдошев\n57' Сергей Тумасян (Сухроб Нуруллоев)\n61' Станислав Андреев (Баҳодир Пардаев)\n31' Ҳусниддин Ғофуров\n46' Жамшид Искандеров (Азиз Омонов)\n67' Темурхўжа Абдухолиқов (Филип Райевац)\n86' Азизбек Ҳайдаров (Диёр Туропов)\nБиринчи навбатда мазкур турда кучли учликда бўлган барча етакчилар очко йўқотишганини қайд этиш лозим. "Пахтакор" ва "Навбаҳор" ўзаро баҳсда дуранг ўйнашган бўлса, "Локо" Бекободда қимматли 2 очкони йўқотиб, "Пахтакор"нинг қоқилишидан унумли фойдалана олмади.\nТурнир жадвалидаги ҳолатга эътибор қаратадиган бўлсак, пешқадам "Пахтакор" ва "Локо" ўртасидаги фарқ сақланиб қолди. "Навбаҳор" эса учинчи поғонани мазкур турда ғалаба қозонган "Бунёдкор"га бўшатди. Шу тариқа турнир жадвалининг юқори учлигидан пойтахтнинг уч жамоаси қўним топди.\nТурнир жадвалида ўтган турдаги ўрнини сақлаб қолган жамоалар сони учтани ташқил қилади: "Пахтакор" (1), "Локомотив" (2) ва "Қўқон-1912" (14). Мазкур турдан кейин қолган 11 жамоанинг турнир жадвалидаги ўрни ўзгарди.\nЎтган турга нисбатан мазкур ҳафта "Навбаҳор", "Насаф", "Металлург", "Қизилқум", АГМК, "Андижон" ва "Бухоро" каби жамоалар пастки ўринга тушишди. "Бунёдкор", "Динамо", "Сурхон" ва "Сўғдиёна" эса мазкур турдаги ғалабаларидан сўнг жадвалда юқорига кўтарилишга эришишди. Қизиғи, мазкур турда дуранг қайд этган жамоалар ҳам жадвалдаги мавқеини ёмонлаштириб олди. Фақатгина ютган жамоалардагина жадвалда ўсиз кузатилди.\n- Тур олдидан жадвалда кучли бешликда бўлган жамоаларнинг барчаси ("Пахтакор", "Локомотив", "Навбаҳор", "Металлург", "Насаф") очко йўқотди, яъни дуранг қайд этишди.\n- "Бухоро" ғалабасиз серияси 4та ўйинга етди.\n- "Сурхон"нинг 4 ўйинлик мағлубиятсиз ва голсиз сериясига чек қўйилди.\n- Энг кўп ғалаба қозонган жамоалар: "Пахтакор" (6)\n- Энг кўп мағлубиятга учраган жамоалар: "Сўғдиёна" ва АГМК (5)\n- Энг кўп гол урган жамоа: "Пахтакор" ва"Локомотив" (17)\n- Энг кўп гол ўтказган жамоа: "Қўқон-1912" (18)\n- Энг кам гол урган жамоа: "Бухоро" ва "Сурхон" (6)\n- Энг кам гол ўтказган жамоа: "Сурхон" (6)\n- АГМК иштирокидаги ўйинларда энг кўп гол кузатилган - 23\n- Энг кам гол "Сурхон" иштирокидаги ўйинларда кузатилган - 11\n- Драган Черан тўпурарлик пойгасида якка пешқадамлик қилмоқда - 8\n- Энг кўп пенальти тепган жамоа: "Пахтакор" - 5\nТур дисквалификацияси: Зокир Қодиров\nЎФА Ҳакамлар ва назоратчилар департаменти Суперлига доирасидаги "Пахтакор" - "Навбаҳор" ўртасидаги марказий ўйинни бошқариб борган Зокир Қодиров ҳамда қанот ҳаками Руслан Самандаровни четлаштирди. Зокир Қодиров 3 ўйинга Суперлига ўйинларидан четлатилган бўлса, Самандаров номаълум муддатга дисквалификация қилинди. Қайд этиш керакки, ён ҳакам бўлиб ишлаган Руслан Самандаров "Пахтакор" ҳужумчиси Игорь Сергеев аутдан отилган тўпни қабул қилаётган паллада ўйиндан ташқари ҳолат қайд этган ҳакам сифатида футбол тарихига кирди. Бу эса футболчилар ўртасида келишмовчилик юзага келишига олиб келди.\nШунингдек, Бекободдаги беллашувнинг иккинчи таймида учрашувни бошқариб борган Азиз Асимов захирага олиниб, унинг ўрнига захира ҳаками сифатида баҳсни бошлаган Фарруҳ Янсупов ўйинни бошқариб борди. Самарқандда ўтган "Динамо" - АГМК учрашувида эса Валентин Коваленко жарима майдончаси ичида тўпни яққол қўли билан ўйнаган Ихтиёр Тошпўлатовнинг мазкур қоида бузарлигига эътибор қаратиш тугул, пинагини ҳам бузмади.\nИван Соловьёв ("Навбаҳор") - 4\nҲусниддин Ғофуров ("Локомотив") - 4\nЖалолиддин Машарипов ("Пахтакор") - 3\nЭлдор Бойматов ("Қизилқум") - 3\nСардор Эминов ("Динамо") - 3\nМурод Тошматов (АГМК) - 3\n"Навбаҳор" посбони Ўткир Юсупов "Пахтакор"га қарши кечган ўйинни жуда яхши ўтказди. Кези келганда айтиш мумкинки, айнан Юсуповнинг қатор сейвлари натижасида "Навбаҳор" якунда "камбэк" амалга ошириб, Тошкентдан дуранг натижаси билан қайтишга эришди. Айниқса учрашувда ҳисоб "Пахтакор" фойдасига 2:0 бўлиб турган паллада Сайфиевнинг зарбасини қайтариб, жамоасини муқаррар голдан қутқарган кипер якунда "Навбаҳор"га вазиятни ўнглаш имкониятини сақлаб қолди. Ўтказиб юборилган голлар эса Юсуповнинг хатоси билан қўйиб юборилмади. Шунингдек, Юсупов биринчи бўлимда ҳам Чераннинг бош билан берган ажойиб зарбаси йўлига туғаноқ бўлди ва учрашувнинг сўнгги сонияларида Черан томонидан йўлланган кучли зарбани ҳам маҳорат кўрсатиб бартараф этишни уддасидан чиқди. "Навбаҳор"нинг "Пахтакор"дан очко олишида Юсуповнинг ҳам ҳиссаси ва хизматлари катта бўлди. Шу боисдан ҳам турнинг энг яхши кипери номига "Навбаҳор" дарвозабони Ўткир Юсупов лойиқ кўрилди.\nТур мураббийи - Андрей Канчельскис "Навбаҳор"нинг мазкур турда "Пахтакор"га қарши ўйинда содир этган "камбэк"и қиймати жуда юқори бўлди. Биринчи бўлимни керакли даражада ўтказа олмаган жамоа танаффусдан кейин ирода намойиш этиб, характер кўрсатди. Тошкентда, "Пахтакор"га қарши баҳсда иккита тўп фарқини йўққа чиқариш ҳазилакам иш эмас. Шу боисдан ҳам вазиятни ўнглай олган жамоа бош мураббийи Канчельскисни тур мураббийи сифатида эътироф этдик.\nТур футболчиси - Остон Ўрунов\nҲа, тур луареатларининг бу галгиси ҳам "Навбаҳор" футболчисига насиб этди. "Пахтакор" билан ўйинда майдонда балиқдек сузиб юрган Остон Ўрунов баҳсни барқарор ўтказиш билан биргаликда, самарадор ҳаракатлари билан жамоаси 1 очко ишлаган ўйинда асосий фигурага айланди. Дастлаб ҳисобни қисқартирувчи голни урган Остон Ўрунов, кейинчалик ўз қанотидан рейд уюштириб, Машарипов ва Сайфиев тўсиғидан ўтган Остон Ўрунов Абжужамол Исроиловга голли узатмани амалга оширди. Умуман шу куни Остон Ўрунов бутун баҳсни юқори даражада ўтказа олди ва "Пахтакор" ҳимоясини доим босимда ушлаб турди.\nТур рамзий терма жамоасига "Сурхон"дан 3, "Навбаҳор" ва "Динамо"дан 2 нафардан футболчи танланди. Шунингдек, "Локомотив", "Бунёдкор", "Сўғдиёна" ва "Пахтакор"дан бир нафардан футболчи рамзий жамоага киритилди.\nДарвозабон: Ўткир Юсупов ("Навбаҳор")\nҲимоячилар: Миркомил Лоқаев ("Динамо"), Владимир Бубанья ("Сурхон"), Анзур Исмоилов ("Локомотив"), Раҳматулло Бердимуродов ("Сурхон")\nЯрим ҳимоячилар: Ҳусниддин Ғофуров ("Сурхон"), Остон Ўрунов ("Навбаҳор"), Шоҳруҳ Абдураҳмонов ("Динамо"), Хуршид Ғиёсов ("Бунёдкор")\nҲужумчилар: Шоҳруз Норхонов ("Сўғдиёна"), Драган Черан ("Пахтакор")\n18:45 ЛОКОМОТИВ — БУНЁДКОР\n17:45 ҚЎҚОН-1912 — НАСАФ\n20:00 ҚИЗИЛҚУМ — СУРХОН\n17:30 НАВБАҲОР — МЕТАЛЛУРГ\n17:45 АГМК — СЎҒДИЁНА\n20:00 БУХОРО — ДИНАМО\n17-тур рамзий терма жамоаси 31


10 February 2019 - 9:00\n19-аср ўрталарида Россия чор ҳукумати ўзбек хонликларини босиб олиш мақсадида Туркистон ўлкаси томон ҳарбий юриш бошлади. Бу вақтда Тошкент ҳокимлиги Қўқон хонлиги таркибида эди. Рус қўшинлари Тошкент ҳокимлигига қарашли Оқмасжид (1853), Пишпак, Тўқмоқ, Янгиқўрғон (1860–61), Авлиёота, Туркистон ва Чимкент (1864) шаҳарларини қаттиқ жанглардан кейин босиб олди. Шундан кейин душман қўшинлари учун Тошкент томон юришга йўл очилди. Бу даврда Тошкент йирик иқтисодий, сиёсий ва стратегик шаҳар бўлиб, Қўқон–Россия савдо карвонлари Тошкент орқали ўтарди.\n1864 йил 27 сентябрда генерал М.Г.Черняев бошчилигидаги рус қўшинлари Тошкентни эгаллаш учун Чимкентдан йўлга чиқадилар. Тошкент аҳолиси ҳам шаҳар мудофаасига тайёргарлик кўра бошлайди. Шаҳар қалин ва баланд девор билан ўралган бўлиб, 12 дарвозаси бор эди. Девор ташқарисидаги чуқур хандақлар бу гал ҳам душман ҳужумини қийинлаштириш учун сувга тўлдирилади. 1864 йил 1 октябрь куни 8,5 ротадан иборат рус аскарлари Юнусобод томондан шаҳарга яқинлашиб Оққўрғон тепалиги (ҳозирги Тошкент обсерваторияси жойлашган тепалик)да ўрнашадилар, сўнгра шаҳарни қамал қиладилар ва тўплардан ўққа тутадилар. Тошкентликлар шаҳарни қаттиқ туриб ҳимоя қиладилар. Тошкент қамали ҳақида Қўқонга хабар берилгач, Қўқон хонлигининг лашкарбошиси Мулло Алимқул тезда кўп минг кишилик қўшин тўплаб Тошкентга келади. Черняев қўшинлари билан Чимкентга чекинишга мажбур бўлади. Алимқул қўшини тошкентликлар билан биргаликда Туркистон шаҳри, бошқа шаҳар, кент ва қалъаларни душмандан озод қилиш учун 1864 йил ноябрда йўлга чиқадилар. Улар Туркистон шаҳри яқинидаги Иқон қишлоғида Тошкентни разведка қилиш учун жўнатилаётган рус қўшинларининг 100 кишидан иборат казак отрядини тор-мор қиладилар. Бироқ Алимқул ҳарбий юришни давом эттирмай Тошкентга қайтади. Бунга Қўқон хонлигидаги ички вазиятнинг кескинлашуви сабаб бўлган эди. Мулло Алимқул қўшинлари билан Қўқонга қайтиб кетади.\nГенерал Черняев 1865 йил 7 майда Ниёзбекда бир гарнизон қолдириб, қолган қўшинлари билан Тошкентга яқинлашиб келади. Қўқон қўшинининг Сиддиқ Тўра бошлиқ илғор (разведка) бўлими душманнинг бир отлиқ ва бир пиёда отряди бир тўп билан Қорасув бўйидаги Шўртепадан чиқиб Олтинтепа (ҳозирги «Буюк Ипак йўли» метро станцияси яқинида бўлган) орқали Салор ариғига томон келаётганлигини хабар қилади. Алимқул ҳам кўрсатилган йўналиш бўйича ўз қўшинларининг маълум қисми билан Дархонсойота ариғининг ўнг соҳили (ҳозирги тахминан Мустақиллик шоҳкўчаси билан Оққўрғон кўчаси туташган жой)да душманга муқобил туради. Бош қўмондон ҳарбий қароргоҳи ҳам Дархон соҳилига жойлаштирилади. Душман қўшинлари Салор сувидан ўтиб Тошкент ҳимоячиларига қарата тўпдан ўқ уздилар. Икки томон ўртасида қаттиқ жанг бошланиб кўп қурбонлар бўлди. Жангда Алимқул катта мардлик кўрсатди. Рус отряди Тошкент ҳимоячилари ҳужумига бардош бера олмай яна Тошкентнинг шимоли-шарқидаги Шўртепа манзилига чекинишга мажбур бўлади. Бу ғалаба шаҳарда катта шоду ҳуррамлик билан қарши олинса-да, ҳали ҳал қилувчи жанглар олдинда эди.\nТошкентда умумий тартибсизлик бошланиб, шаҳарда амалда ҳокимият барҳам топди. Лекин Черняев қўшинлари билан шаҳар ичига дарҳол бостириб киришга журъат этмади, қолган аскарлари тор-мор этилишидан қўрқди, чунки шаҳардаги ички аҳвол ҳали унга номаълум эди. Шу сабабли рус қўшинлари яна Шўртепага қайтиб, 17 майгача ўша ерда турди. Шу аснода Тошкент аъёнлари Қўқонга, Бухоро амири Музаффархонга ва Хива хонига ёрдам сўраб мурожаат қилади. Қўқонликлар ёрдам беришдан воз кечиб рад жавобини берди. Бухоро амири агар Тошкент ҳокимияти Бухоро ҳукмронлигини тан олса ва яқинда Тошкент хони этиб сайланган Султон Саидхонни амир қароргоҳига юборсагина Тошкентни ўз ҳимоясига олишни айтиб мактуб йўллади. Тошкент аъёнларида бирлик йўқ эди. Бир гуруҳи ҳамон Қўқонга, иккинчиси Бухорога умид боғлар эди. Учинчи гуруҳ асосан нуфузли савдо аҳли бўлиб, уларда савдо манфаатлари устун эди. Ниҳоят Бухоро тарафдорлари гуруҳи устун чиқиб, Тошкент хони Султон Саидхонни Бухорога жўнатдилар ва Бухоро амирлиги паноҳига ўтганликларини изҳор этдилар. Бу Тошкент ҳимоячиларининг руҳини тушириб юборди. Шаҳар ўз қисматига ташлаб қўйилди. Генерал Черняев фурсатни бой бермаслик учун Тошкентни қамал қилиб, Бухоро амирининг бетараф бўлишини истаб, унга хат йўллади. Бу хатда у Қўқон хонлигига қарашли ерларнинг деярли ярмини босиб олганини таъкидлаб, қўқонликлар тинчимасдан Иқонга ҳужум қилганини ёзади, уларни жазолаш мақсадида Тошкент остонасига рус қўшинини олиб келганини айтади. Айни вақтда Черняев ўзини амирга хайрихоҳ қилиб кўрсатади, агар зарур бўлса унга ёрдам беришга тайёр эканини айтиб, Қўқон тахтига Худоёрхонни ўтказишни таклиф қилади. Генерал босиб олинган ерлардан махсус Туркистон области тузилганини, ўзи областга ҳарбий губернатор қилиб тайинланганини ҳам ёзади. У Бухоро амирининг жавобини Тошкент остоналарида кутишини билдиради. Бу хатни олган Бухоро амири Тошкентни босқинчилардан ҳимоя қилиш учун тошкентликларга ёрдам беришга журъат этмайди ва Худоёрхонни Қўқон тахтига ўтказишга кўмаклашишга ҳаракат қилади. Шундай қилиб, генерал Черняев Тошкентни яккалаб қўйишга эришади.\n1865 йил 6 июндан 7 июнга ўтар кечаси Черняев шаҳарга ҳужум қилишга уриниб кўрди. Шаҳарда умумий тартибсизлик кучайиб борди. Бундан фойдаланган генерал Черняев аскарлари 1865 йил 14 июнда шаҳарга бостириб киришга муваффақ бўлди. Ҳужум тонг саҳарда Қўқон дарвозаси ёнида тўплардан ўт очиш билан бошланди. Айни вақтда душманнинг асосий кучлари Камолон дарвозасидан кириб келди. Бир ярим соат давом этган оғир жангдан сўнг рус аскарлари дўкон ва уйларга ўт қўйиб, Шайх Шибли ариғи орқали қалъа деворининг шимол томонига ўтиб ўрнашди. 15 июнда душман яна ҳужумга ўтди. Тошкентликлар қаттиқ қаршилик кўрсатди. Хусусан, Абдураҳим ясовул бошчилигида «Қиёт» маҳалласи аҳолиси душманга қарши шиддат билан жанг қилди. Мардлик кўрсатган мудофаачилар орасида Мирюсуф Мирсултон боғбон ўғли, Умархон Тўрахон ўғли, Мирсодиқ Миршоди ўғли, Нормуҳаммад ва Муллашер Мерган каби оддий халқ вакиллари бор эди. Улар душман ҳужумини бир неча бор қайтариб, охири шаҳар четига чиқиб кетишга мажбур этдилар. Лекин нисбатан яхши қуролланган ва қаттиқ ҳарбий интизомга бўйсунган рус қўшинлари устунликни қўлга киритди. Шаҳарга бостириб кирган отряд дарҳол Ўрда томонга ҳаракат қилди ва соат 7 яримда Ўрда саройини эгалладилар. Хон саройи ўт ичида қолди. Рус аскарлари айрим хоин кишилар орқали шаҳардаги ўқ-дори омборини топиб, уни портлатишга муваффақ бўлди. Бу шаҳар мудофаа тақдирини ҳал қилган омиллардан бири бўлди. 16 июнда Краевский бошлиқ босқинчилар гуруҳи Ўрда саройи деворлари ва истеҳкомларни портлатди. Уч кун давом этган мислсиз жанг, 42 кун сувсизлик, очлик ва ўқ-дори етишмаслиги, қурбон ва ярадор бўлганларнинг сони ортиб бориши натижасида мудофаачиларнинг тинкаси қуриди. Жуда кўп одам қурбон бўлди. Черняевнинг буйруғи билан уйлар ёндирилди, эгалари отиб ташланди, милтиқ найзаси билан санчиб ўлдирилди, бирорта ҳам ёшу қарига шафқат қилинмади. Шайхонтоҳур, Бешёғоч ва бошқа жойларда тўпларини ўрнатган генерал Черняев, агар Тошкент мудофаачилари таслим бўлмаса шаҳарни тўпга тутиб вайрон қилишини айтди.\n1865 йил 17 июнда эрталаб тошкентликлар душман ҳужумларига бардош бера олмай таслим бўлдилар. Шундан сўнг шаҳар аъёнлари Тошкентнинг 12 дарвозаси расмий олтин калитларини Черняевга топширдилар. Шундай қилиб, шаҳарда ва унга қарашли атроф ерларда чор Россиясининг ҳукмронлиги ўрнатилди. Черняевнинг мақсади Тошкентни босиб олгач, навбатдаги босиб олишлар учун уни Россия империясининг жанубидаги ҳарбий таянч пунктига айлантириш эди. Лекин генерал Черняев чор ҳукуматининг рухсатисиз ўзбошимчалик билан Тошкентга юриш бошлаган эди. Унинг ғалабаси Санкт-Петербургда зўр мамнуният билан қабул қилинган бўлса ҳам, таваккалига иш юритиши оқибатида катта зиён келтириши мумкин эди. Унинг ўзбошимчалиги оқ подшо аъёнларининг нафсониятига тегиб норозилик туғдирди.\nГенерал Черняев аҳдномани Абусаид ва Ходихўжа исмли савдогарлар қўлига бериб, Санкт-Петербургга подшога олиб боришни буюрган. Рус ҳукумати бу аҳдномани босқинчиликни яшириш ва жаҳон матбуотида Туркистон, жумладан Тошкентнинг Россия империяси томонидан босиб олинганлиги ҳақидаги хабарларини бартараф қилиш мақсадида чет эл мамлакатларига тарқатди. Жумладан, Туркиядаги рус элчихонаси аҳднома нусхаларини кўпайтириб Истанбул кўчалари, бозорлари ва дўконларига ёпиштириб қўйган.\nFалабалардан димоғи кўтарилган Черняев ўз бошлиғи Крижановский билан муносабатларини кескинлаштириб, ўзбошимча хатти-ҳаракатларни авжига чиқариб юборди. Бундай ҳаракатлар Санкт-Петербург ҳукумати юқори раҳбарларига ҳам ёқмади. Бунинг устига Черняев 1866 йил февраль ойида Жиззахда Бухоро қўшинларидан енгилиб қайтди. Натижада Крижановскийнинг таклифи билан подшо маъмурияти 1866 йил март ойида генерал Черняевни чақириб олди ва ўрнига Д.И.Романовскийни тайинлади. Тошкентни босиб олгани учун чор Россияси ҳукумати М.Г.Черняевга олтин қилич ва кейинчалик 10 минг сўм мукофот ва ҳар йилига 3 минг сўмдан бир умрлик нафақа тайинлади.\n1866 йил август ойида Россия императорининг Тошкент Россия тобелигига олинганлиги ҳақида расмий фармони эълон қилинди. 1867 йил эса Сирдарё ва Еттисув областларини ўз ичига олган Туркистон генерал-губернаторлиги ташкил этилиб, генерал Кауфман губернатор этиб тайинланди. Тошкент шаҳри Туркистон генерал-губернаторлигининг сиёсий, иқтисодий ва маданий маркази бўлди. Анҳорнинг чап соҳилида мустамлакачи тўралар ва ҳарбийлар учун Янги шаҳар қурила бошлади. 1865 йил август – октябрь ойларида Анҳор бўйида, Тошкентнинг Кўймас дарвозаси яқинида ҳарбий қалъа – Тошкент Тупроққўрғони барпо этилди. Янги шаҳарда подшо ҳукуматининг мустамлакачилик сиёсатини шафқатсизларча амалга оширувчи ҳарбий ва граждан маъмурий идора ва маҳкамалари ўрнашди. Шу вақтдан тарихий Тошкент Эски шаҳар деб атала бошлади. Янги шаҳар аҳолиси асосан руслар ва бошқа европаликлардан иборат эди. Тошкентнинг Россия империяси қўшинлари томонидан босиб олиниши бутун Туркистон (Ўрта Осиё) тақдирини узил-кесил ҳал қилди. Чор ҳукумати бу шаҳарда куч тўплаб бирин-кетин Қўқон, Бухоро ва Хива хонликларини босиб олди.


Алишер Узоқов Голландияда ўғирлик қурбони бўлди | Qalampir.uz\nАлишер Узоқов Голландияда ўғирлик қурбони бўлди\nМаданият-санъат\t23 Июнь 13:41 63608\nГолландия (Нидерландия)нинг Роттердам шаҳрида ўзбекистонлик актёр Алишер Узоқовнинг паспорти ўғирлаб кетилди. Бу ҳақда у ўзининг ижтимоий тармоқдаги саҳифасида маълум қилди. Воқеа футбол бўйича Нидерландия ва Уэльс терма жамоалари ўртасидаги учрашув вақтида содир бўлган.\n“Биз жамоамиз билан Голландия ва Уэльс ўртасидаги ўйинда қатнашишга мувваффақ бўлдик. Биз у ерда чексиз адреналин, келгусидаги фаолиятимиз учун кучимизга куч қўшилганини сездик. Бироқ бизнинг таассуротларимиз унчалик ёқимли бўлмаган, ҳатто, даҳшатли ҳолат туфайли тарқаб кетди. Биз қувноқ кайфиятда ўйиннинг энг ёрқин дақиқалари ва режадаги кечги овқатни муҳокама қилиб парковкага қайтаётган эдик. Шу пайт машинамизнинг синган ойнасига кўзимиз тушди. Бу шок ҳолати эди. Ҳайратдан қотиб қолдик. Илк дақиқаларда ҳеч ким бирор гап айтишга журъат қилолмади. Ва бир неча дақиқадан сўнггина биз асабий тарзда салондаги нарсаларни кўздан кечира бошладик”, дейди Узоқов.\nАлишернинг сўзларига кўра, воқеа натижасида нафақат машинасининг ойнаси синган, балки унинг шахсий буюмлари ва фуқаролик паспорти ҳам ўғирлаб кетилган.\n“Мен энг қимматли нарсам – шахсий буюмларим солинган сумкамдан айрилдим. Паспортим ҳам унинг ичида эди. Қанчалик хафа бўлганимни сўз билан тасвирлаш қийин”, дейди у.\nАҳамиятлиси шундаки, Узоқов Голландия полициясига бу воқеа юзасидан мурожаат қилган, аммо улар бу ҳолатга беписандлик билан қараб, ўғирлик содир этилгани бўйича ҳеч қандай чора кўрмаган.\n“Энг қизиғи, Голландия полицияси ҳеч қандай амалий чора кўрмади. Улар учун бу жиноят, жиноят ҳисобланмас экан. Тасаввур қиляпсизми? Уларга мурожаат қилганимизда, ҳозир бизнинг ишимизни ўрганиш учун ҳеч кимнинг вақти йўқлигини айтишди. Шунчаки даҳшат”, дея ёзади ўз саҳифасида.\nQALAMPIR.UZ мухбири бўлиб ўтган воқеага аниқлик киритиш мақсадида ҳозирда Голландия бўлиб турган Алишер Узоқов билан боғланиб, унинг ўғирлатган сумкаси ва фуқаролик паспорти ҳақида қўшимча маълумотлар сўради\n“Паспортларимни , сумкамни топиш имконияти 1000/1 эди . Лекин эрта тонгда наушникларимни қидириб қолдим ва улар ҳам ўғирланган сумкамни ичида эканлиги эсимга тушди . Ва биз шунчаки бошқа давлатдаги навбатдаги локациямизга йўлга чиқдик. Аммо йўлда телефон орқали AirPods'ни изласа бўлиши мумкинлиги эсимга тушди. Кейин биз наушникларим кўрсатаётган локация бўйлаб йўлга чиқдик. Кеча тунда шундай бўлиши керак экан деб, Аллоҳга таваккал қилган эдим. Бу ҳақда ўйламасликка қарор қилдим ва эрталаб шу воқеа содир бўлди. Паспортларим топилди”, дея такидлади Алишер Узоқов.\nУ ижтимоий тармоққа жойлаган видеога кўра, сумкасини ўғирлаган кимсалар уни дарахтзорлар орасига улоқтириб кетган. Ўғрилар сумкадаги буюмлар – AirPods ва фуқаролик паспортига тегинмаган.\n25 Июнь 20:56 77509\n25 Июнь 17:22 67185\n24 Июнь 20:56 54744\n24 Июнь 17:29 42053\n24 Июнь 10:46 31666


Асарда тарихий воқеалар бадиий тасвир билан уйғунликда тасвирланган. Асар икки ёш: Тоҳир ва Робиянинг мажнунтол остидаги учрашув тасвири билан бошланади. Замон нотинч бир пайтда Тоҳирнинг ягона умиди андижонлик тоғаси Мулла Фазлиддиндан эди. Тоҳир Робия билан Андижонга жўнаш фикрига келган эдилар, аммо эртасига тоғаси Қувага кўчиб келади ва Тоҳирнинг йўли бекилади.\nТоҳир – мард, жасур, бир сўзли йигит. Бобурнинг оддий аскаридан унинг қўрбошиси, яқин маслакдошига айланади, Бобурнинг оғир кунларида ёнида далда бўлади. Аммо мансаб кишини ўзгартиради, Тоҳир ичкиликка кўп берилади, ўзига ёрдам берган Маматга (гарчи ундан катта бўлса ҳам) кичкина хатоси учун мушт туширади.\nАсарни ўқиган сайин Бобурнинг характери, ички кечинмалари очила бошлайди. Бобур отаси вафотидан сўнг жиддийлашиб, масъулияти ортганини ҳис қилади. Бошидан ўтган воқеаларни «Вақое» номли дафтарга қайд қилиб боради («Бобурнома» энг аввал шундай деб аталган). Ёш шаҳзоданинг бошига қанча синовли кунлар тушади, айнан шу пайтларда яқинларининг (хусусан, рафиқаси Ойишабегим) садоқатини ҳам билиб олади. Бобурнинг илмга чанқоқлиги, истеъдодлилиги, беғуборлиги, оқкўнгиллилиги, меҳрибон ва самимийлиги воқеалар ривожида акс эта боради. Масалан, Бобурнинг опаси Хонзодабегим билан суҳбатида буни кўришимиз мумкин:\n«...Хонзода бегим ўтирган кўйича укасига қўл чўзиб, йиғи аралаш илтижо қилди:\n– Мен сизнинг пок қалбингиздан адолат излаймен! Қалбингиз нима буюрса, сиз менга шуни буюринг! Мен розимен!\nБобур сакраб ўрнидан турди-ю, опасининг қўлларидан олиб, уни ўрнидан турғазди:\n– Йиғламанг, бас! – деди. Аммо Бобурнинг ўзи ҳам кўнгли эриб, кўз ёшини зўрға тутиб турарди. – Сиз менга барча бекларимдан яқинроқсиз. Бир туғишган ягона эгачимсиз. Сиз туфайли не оғирлик келса, майли, кўрай! Хотиржам бўлинг! Токи бормен, суймаган одамингизга узаттирмасмен!»\nАсардаги қаҳрамонлардан бири – Моҳимбегим. У Бобурнинг хотинлари ичида энг зукко, фаросатли, билимли, суюкли аёл. Моҳимбегим болаларини ақлли, ўқимишли, отасига меҳрли қилиб тарбиялайди. Буни кўрган Бобурнинг Моҳимбегимга янада меҳри ортади, уни эъзозлайди ва Моҳимбегим эъзозга лойиқ эди.\nАсарни ўқиш жараёнида шунга амин бўлдимки, тарихда Бобурдек ҳалим, истеъдодли шоҳ бўлмаган бўлса керак. Пиримқул Қодиров ушбу асарнинг давоми сифатида кейинчалик «Авлодлар довони» романини яратади.\n🕔13:36, 30.09.2021 ✔62\n🕔16:30, 24.09.2021 ✔65\n🕔15:53, 30.07.2021 ✔148\n✔ 62 🕔 13:36, 30.09.2021\n✔ 65 🕔 16:30, 24.09.2021\n✔ 148 🕔 15:53, 30.07.2021\n✔ 175 🕔 16:35, 16.07.2021\n✔ 145 🕔 16:28, 08.07.2021


Ўзбекистонда турар жойга эгалик ҳуқуқини олиш муддати тугашига 2 ой қолди 16-10-2021, 21:16 | Zamin.uz\n10:33 / 12.03.2019\nЎзбекистонда турар жойга эгалик ҳуқуқини олиш муддати тугашига 2 ой қолди\n2019 йил 1 майгача давом этадиган акцияда мулк ҳуқуқини эътироф этиш ва кадастр ҳужжати икки шарт асосида берилади, деб ёзади ЎзА.\nЕр участкаси (участканинг бир қисми) унга қонун ҳужжатларига мувофиқ, турар жой қуриш учун ажратилиши мумкин бўлмаган ерда жойлашмаган ва ўзбошимчалик билан қурилган иморат шаҳарсозлик талабларини, шунингдек, унинг сақлаб қолиниши бошқа шахслар ҳуқуқи ва қонун билан қўриқланадиган манфаатларини бузмаса ёхуд фуқаролар ҳаёти ва соғлиғига хавф туғдирмаса.\nҚарор кўп қаватли уйларга ва уларга туташ ер участкаларига ўзбошимчалик билан қурилган иморатларга, нотурар жойларга нисбатан татбиқ этилмайди.\nФуқаролар ўзбошимчалик билан қурган иморатга мулк ҳуқуқини олиш учун ўша ҳудуддаги давлат хизматлари марказлари орқали туман (шаҳар) ҳокими номига ариза билан мурожаат қилади. Аризани кўриб чиқиш учун давлат хизматлари маркази томонидан йиғим ундирилмайди, фақатгина бир марталик акция доирасида энг кам иш ҳақининг 5 баробари миқдорида йиғим тўланади. Агар мурожаат этувчи ёлғон маълумот тақдим этса, ариза рад этилади.\nАриза асосида кадастр хизмати томонидан ўрганилиб, хулоса берилгач, туман комиссияси иморатга мулк ҳуқуқини эътироф этиш ёки рад этиш тўғрисида қарор чиқаради.\nУй-жойга эгалик ҳужжатларининг қонуний расмийлаштирилиши иншоотни тасарруф этиш – сотиш, ҳадя қилиш, ижарага бериш ва бошқа битимлар тузиш ҳуқуқини беради. Бунда мулкни гаровга қўйиб тижорат банкидан кредит олиб, ўз тадбиркорлик, томорқачилик фаолиятини йўлга қўйиш, даромад олиш имконияти ҳам пайдо бўлади.\nАкция якунига бор-йўғи 2 ой муддат қолган бўлса-да, бу имкониятдан фойланмаётганлар ҳам кўп. Акция давомида ўтказилган тарғибот-ташвиқотга, уйма-уй тушунтиришларга, сайёр қабулларга қарамай бу долзарб масалага бефарқ ва лоқайд қараётганлар ҳам бор.\nКадастр идоралари маълумотига кўра, Жиззах вилоятида ўзбошимчалик билан қурилган 42 минг 358 та турар жой мавжуд. Бугунги кунгача фуқаролардан Давлат хизматлари марказларига атиги 15 минг 452 та мурожаат келиб тушган. Бу ўзбошимчалик билан қурилган иморатларнинг бор-йўғи 36 фоизи, демакдир.\nҲужжатсиз, ўзбошимчалик билан қурилган турар жойлар аҳоли анча қадимдан яшаб келаётган тоғли туманларда, айниқса, кўп учрайдиган ҳолат. Чунки кўпчилик оилалар ҳовлисига туташ бўш ётган ердан ўғилларига уй қурган, бироқ расмийлаштирмаган. Натижада ҳозиргача ер майдони ноқонуний эгалланган бўлиб қолмоқда.\nБу каби муаммо кўп бўлган Шароф Рашидов туманида ўзбошимчалик билан қурилган турар жойларнинг эндигина 11 фоизи қонуний расмийлаштирилган, холос. Худди шундай муаммонинг катта қисми тўғри келадиган Бахмал туманида ўзбошимчалик билан қурилган турар жойларнинг 36 фоизи, Фориш туманида 41 фоизи, Ғаллаорол туманида 44 фоизи расмийлаштирилгани қониқарсиздир.\nТабиийки, агар иш шу тахлит суст давом этса, аҳолининг ушбу умумдавлат акциясида берилган имкониятдан тўлиқ фойдаланмаслик эҳтимоли юқори. Боиси, 2019 йил 1 майда акция муддати якунига етганидан сўнг, бундай имконият қайта берилмайди ва уй-жойга «ноқонуний» тамғаси босилиб, мулкка эгалик ҳуқуқи бўлмайди. “Замин” янгиликларини “Инстаграм”да кузатиб боринг\nЯнгиликлар » Жамият » Ўзбекистонда турар жойга эгалик ҳуқуқини олиш муддати тугашига 2 ой қолди


Эктор Купер: «Ўзбекистонга келишимда давлат раҳбарининг ҳам ҳиссаси бор» - Халқ сўзи\n16:38 06 Август 2018 Спорт\nБугун, 6 август куни Ўзбекистон терма жамоаси бош мураббийи этиб тайинланган аргентиналик мутахассис Эктор Купер иштирокида матбуот анжумани ташкил этилди. Аргентиналик мутахассис терма жамоани бошқарувини қўлга олишга қадар босиб ўтилган йўл ҳақида гапириб ўтди.\n«Мени жуда ажойиб тарзда кутиб олишди. Ўзбекистонга келганимдан жуда ҳам хурсандман. Бу ерга келиб, терма жамоа бош мураббийи сифатида ишлай бошлашимга нафақат федерация раҳбарияти, балки бевосита давлат раҳбарининг ҳам ҳиссаси бор деб биламан», - дея Эктор Купернинг сўзларидан иқтибос келтиради "Халқ сўзи" мухбири Азамат Муродов.\nБундан ташқари Эктор Купер терма жамоадаги режалари борасида гапира туриб, биринчи навбатда ишни футболчилар, умуман футболга алоқадор барча кишилар, нарсалар билан танишиб олишни мақсад қилганини айтди.


Афғон махсус хизматлари Кобулда терактни бартараф этишди\n21:33 / 28.05.2016\nАфғонистон махсус хизматлари 28 май куни мамлакат пойтахти – Кобулда терактнинг олдини олишди, деб хабар бермоқда Афғонистон хавфсизлик миллий директорати хабарига иқтибос келтирган ҳолда Khaama Press агентлиги.\nКобулда амалга ошмаган теракт ортида "Ҳаққоний тармоғи" террорчилик гуруҳи турган. Бу гуруҳ худкуши ўз нишонига етиб боргунча отиб ўлдирилган. Шу билан бирга, воқеа қаерда содир бўлгани, нима нишонга олингани ҳақида ҳеч нарса айтилмаган.\nАввалроқ АҚШ элчихонаси ўз сайтида Кобулда Афғонистон ҳукумат муассасалари ва хорижий давлатлар дипломатик ҳукуматларига қарши янги терактлар тайёрланаётгани ҳақида маълум қилганди.\n"Ҳаққоний тармоғи" АҚШда 2012 йилда Афғонистондаги америкалик ҳарбийлар ва ҳукумат объектларига ҳужуми сабабли террорчилик гуруҳи деб эълон қилинган. Гуруҳ жангарилари 2012 йилда АҚШнинг Кобулдаги элчихонасига ҳужум уюштирган. Гуруҳ "Толибон" ва "Ал-Қоида" террорчилик гуруҳлари билан яқин алоқа қўллаб-қувватлайди.


yozyovon.uz - ХОНОБОД ПУНКТИДА ИШ ҚИЗҒИН\nХОНОБОД ПУНКТИДА ИШ ҚИЗҒИН\n2020-09-14 09:33:52 19\nТуманимизда пахта йиғим-теримига қизғин киришилди. Далаларимиз яна теримчилар билан гавжумлашди. Пахта карвонлари туну кун қабул пунктлари томон ошиқмоқда. У ерда ҳам кеча-ю кундуз тиним йўқ.\nХонободдаги “Баҳодир Лоғон текстил” МЧЖга қарашли пахта қабул қилиш пунктида терим мавсуми қандай кутиб олинганини билиш мақсадида, у ерда бўлдик. Бизни пунктдаги ташкилий ишлар мутасаддиси Эркинбой Жумаев қарши олди. Пункт мудири Зарифжон Абдухамидовнинг ишга тайинланганига бир ҳафтадан ортиқ вақт бўлгани учун суҳбатимиз асосан Эркинбой билан бўлди.\n— Қабул пунктимиз Янгиобод, Янгибўстон, Гулистон, Сойбўйи, Марказий Фарғона, Қорасоқол, Қатортол, Хонобод қишлоқ фуқаролар йиғинлари ҳудудидаги фермерлардан пахта қабул қилади, —деди Э. Жумаев. —10 минг тонна пахта қабул қиламиз. Тарози, транспортёрлар соз ҳолда ишлаяпти. 70 нафар ишчимиз бор, уларнинг ўртача иш ҳақи 3 миллион сўмданни ташкил этади. Ошхонамизда бепул иссиқ овқат ташкил этганмиз.\nПунктнинг лабораториясида ҳам иш қизғин. Бу ердаги ишчиларнинг қўли-қўлига тегмайди.\nЛаборатория мудири Гулчеҳрахон Муталипова бизни иш жараёни билан таништирди.\n—Ускуналаримиз эскирган бўлишига қарамай, аниқ ишлайди,—дейди мудира. —“ГОСТ” стандартидан шу йил 25 августда ўтган,—дейди бизга қўлидаги ҳужжатни кўрсатиб.\nМаҳсулотнинг ифлослик, намлик даражасини кўрмоқчи бўлдик. Ишчилар махсус идишлардаги маҳсулотни текширув ускуналаридан ўтказиб, натижаларини кўрсатишди.\n—Махсус идишлардаги пахтанинг ифлос ёки ифлос эмаслиги, намлик даражасининг натижалари турлича. Намлик 7,9 фоиздан 13 фоизгача чиқяпти, ифлослик даражаси 5,5 фоизга етиб боряпти, —дейди Г. Муталипова.\nҚайтар чоғи яна Эркинбой билан суҳбатимиз қизиди. У кластер томонидан фермерларга чой қайнатадиган бак, қозон, этак, прицеп ёпқич, 220 та прицеп баллонлари, 10 та сув насоси кабилар етказиб берилгани, янги прицеплар олиб келинаётгани, асосийси пунктдаги шароитларни янада яхшилаш учун имкониятлар етарли экани ҳақида гапириб берди.\nПахта мавсуми авжига киряпти. Қабул пунктига ҳосил юклаган прицепли тракторлар турнақатор бўлиб кириб боришяпти. Барака хирмони тобора кўкка бўй кўрсатиб, элу юрт равнақига ҳисса қўшилмоқда.\nЁЗЁВОН ТУМАНИ ҲОКИМЛИГИ АХБОРОТ ХИЗМАТИ\nSo'nggi marta saytdagi ma'lumotlar 22.09.2020


Наманган вилояти улоқ-кўпкари бўйича республика чемпионатига мезбонлик қилади - Халқ сўзи\nНаманган вилояти улоқ-кўпкари бўйича республика чемпионатига мезбонлик қилади\n16:44 24 Декабрь 2019 Спорт\nШу йилнинг 25-28 декабрь кунлари Наманган шаҳрининг Марказий отчопарида республика улоқ-кўпкари чемпионати бўлиб ўтади. Унда барча вилоятлардан ташриф буюрган 12 та жамоа ғолиблик учун баҳслашади.\nАлоҳида қайд этиш керак, ушбу миллий от спорти чемпионати узоқ йиллардан бери эътибордан четда қолиб келаётган эди.\nАйни пайтда мазкур мусобақага Ўзбекистон Улоқ – кўпкари федерацияси томонидан пухта тайёргарлик кўрилиб, унинг мезонлари Халқаро Улоқ – кўпкари федерацияси низомларига мувофиқ ташкиллаштирилган. Яъни, майдонда ҳар бир баҳсда битта жамоадан ўн икки нафар чавандоз ва улоқчи от, жами йигирма тўрт нафар иштирокчи қатнашади. Беллашувни бир нафар бош ҳакам ва икки нафар ёрдамчи ҳакам бошқариб боради. Ғолиблик белгиланган муддат ичида рақиб жамоа сомони – доира шаклидаги маррага киритилган натижалар асосида аниқланади. Дейлик, қайси гуруҳ рақиб сомонига улардан кўп така айириб ташласа ғолиб ҳисобланади. Биринчи босқичда ютган гуруҳ, иккинчи босқичга йўл олади. Мутлақ ғолиблик учинчи босқич натижаларига кўра аниқланади.\nҲар бир жамоа ўн икки нафар чавандоз ва улоқчи от, бир нафар жамоа сардори, бир нафар мураббий ва бир нафар отбоқардан иборат.\nБиринчи ўринни олган жамоа 30.00000 (ўттиз миллион) сўм, иккинчи ўринни олган жамоа 20.00000 (йигирма миллион) сўм, учинчи ўринни олган жамоа 10.00000 (ўн миллион) сўм пул ва бошқа мукофотлар билан тақдирланади.\nЭслатиб ўтамиз, жорий йилнинг 10-декабрь куни Ўзбекистон Улоқ – кўпкари федерациясининг ҳисобот-сайлов конференцияси ўлиб ўтган ва унда Наби Жўраев федерация раислигига, Э. Абзалов раис ўринбосарлигига, А. Каримов федерация бош котиблигига сайланган эди.\nТаъкидлаш керак, ушбу анжумандан кейин федерациянинг янги раҳбарияти томонидан маҳаллий ҳокимликларнинг ушбу спорт турини оммалаштириш бўйича масъулиятини ошириш, ҳудудий бўлимлар фаолиятини жонлантириш, республика улоқ-кўпкари мусобақаларини ташкиллаштириш ва ушбу мусобақаларда вилоят терма жамоалари чавандозлари иштирокини таъминлаш, шунингдек, халқаро Улоқ-кўпкари федерацияси билан ҳамкорликни янада кучайтириш бўйича ҳаракатлар дастури ишлаб чиқилган эди.


Сиз яхши ота-онамисиз? Тест орқали текшириб кўринг!\nДобавлено: 20.12.2016, 09:49\nОта ва она бўлиш каби буюк бахтга сазовор бўлиш бошқа, бу номни оқлаш ҳамда фарзандига муносиб тарбия бериб улғайтириш бошқа масала саналади. Келинг, қуйидаги тест ёрдамида ўзимизнинг қандай ота-она эканимизни текшириб оламиз! Саволларга «ҲА», «ЙЎҚ», «БИЛМАДИМ» дея жавоб бериш лозим.\nФарзандингизни айрим ҳатти-ҳаракатлари, қилиқлари асабингизни «эговлаб», «портлатиб» юбориши мумкин. Бироқ озгина вақт ўтиб ўзингизни ушлаб туролмаганингиздан афсусланасиз.\nБаъзан фарзандингиз ҳулқидаги ўзгаришларга қандай жавоб қайтаришни билмай, атрофингиздаги инсонларнинг маслаҳатига қулоқ тутишни маъқул биласиз.\nБола тарбияси борасидаги энг яхши маслаҳатчиларингиз — бу тажриба ҳамда ички овозингиздир.\nФарзандингизга ҳаммадан кўра кўпроқ ишонасиз. Айрим вақтларда ҳеч ким билан бўлишмаган сирларингизни унга ошкор қилгансиз.\nБошқа одамларнинг фарзандингиз ҳақидаги салбий фикри, шубҳасиз, қалбингизга озор етказади.\nБолангизни кўнглига озор берсангиз, ундан кечирим сўраш керак деб ҳисоблайсиз.\nСизнинг фикрингизча, бола ўз ота-онасидан ҳеч нимани яширмаслиги ва шахсий сири бўлмаслиги лозим.\nФарзандингиз ва ўз феъл-атворингиздаги фарқликларни кўп бора илғагансиз. Баъзан улар сизни ҳайратлантирса, баъзан эса қувонтиради.\nБолангиз ҳаётидаги ноҳушлик ёки омадсизлик учун ич-этингизни «еб ташлайсиз», қайғуга бериласиз.\nМолиявий имкониятларингиз етарлича бўлсада, фарзандингизга қизиқарли ва чиройли ўйинчоқ сотиб олишдан ўзингизни тия оласиз. Чунки уйда ўйинчоқлар етарлича бор.\nБолага қаттиққўллик билан берилган тарбиянинг натижаси ижобий деб ҳисоблайсиз. Маълум ёшига қадар жисмоний жазо беришни ҳам маъқуллайсиз ва ўз тажрибангизда ҳам синаб кўргансиз.\nФарзандингиз сизнинг барча эътимодингиз ва умидингизни оқлаган, бундан кейин ҳам оқлашига ишончингиз комил.\nБолангиз хурсандчиликдан кўра, сизнинг қайғуришингизга кўпроқ сабаб бўлади.\nБаъзан фарзандингиз сизни ўзгартиргани ва қайта тарбиялагани рост эканлигини тан оласиз.\nЎз фарзандингиз билан келишолмай ҳалаксиз.\n2, 4, 6, 8, 10, 12, 14 – рақам остида берилган саволларга «ҲА» жавобини берган бўлсангиз, ҳар бирига 10 баллдан оласиз.\n1, 3, 5, 7, 9, 11, 13, 15 – рақам остида берилган саволларга «ЙЎҚ» жавобини берган бўлсангиз, ҳар бирига 10 баллдан оласиз.\n«БИЛМАДИМ» деб берилган ҳам бир жавоб учун 0 балл берилади.\n100 дан 150 баллгача. Фарзандингизни ҳар қандай вазиятда ҳам тушунасиз ҳамда қўллаб-қувватлайсиз. Боланинг шахсий фикри бўлиши тарафдорисиз ва у билан ҳисоблашиш шарт, деб биласиз. Ўртангиздаги ишончга ҳеч нарса раҳна солмаслиги учун фарзандингиз билан биргаликда ҳаракат қиласиз ва ана шу ишонч туфайли унга эркинлик бергансиз. Бироқ бола бу мустақилликни суистеъмол қилмаслигини ҳам назорат қилиб туриш лозим. Умуман олганда, сизнинг тарбия услубингиздан ўрнак олса арзийди.\n50 дан 99 баллгача. Сиз тўғри йўлдан кетмоқдасиз. Асосийси, фарзандингиз билан ўртангизда юз бераётган муаммолар ва қийинчиликларни бартараф эта оласиз. Ва бу ишни аввло ўзингиздан бошлайсиз. Фақат «боламга вақт ажрата олмаяпман» ёки «болам жуда қайсар бўлиб ўсяпти» каби баҳоналарни четлаб ўтинг. Ҳаётда шундай масалалар борки, уларга бефарқ қараб бўлмайди. Фарзандларингизни қарашларини қабул қилолмасангизда, уни тушунишга уриниш лозим.\n0 баллдан 49 баллгача. Сиздан кўра, фарзандингизга кўпроқ ачиниш ҳисси уйғонади. Бу худдики ниҳолни парваришлашни уқувсиз боғбонга топширгандек гап. Ҳар бир бола меҳрибон ота-она, чин дўст ва ҳаётнинг ўнқир-чўнқирларини босиб ўтишда суянчиқ, далда бўладиган тажрибали инсонга муҳтожлик сезади. Бу вазифаларнинг барчаси эса ота-онанинг зиммасига юкланади. Ишонинг, ҳали барчасини тўғирлаш имкони бор. Бироқ буни сиз чин дилдан исташингиз лозим. Маслаҳатимиз, фарзандингиз билан тил топишишда ёрдам бера оладиган, тўғри йўл кўрсатадиган бирор инсондан маслаҳат олинг.


Карачи портида номаълум заҳарли газ тарқалгандан сўнг нафас олиш билан боғлиқ муаммолар туфайли 100 киши шифохонага тушди, 6 киши ҳаётдан кўз юмди, деб ёзади «Daily» газетаси. Полициянинг ... лангар ташлаган юк кемасидан кимёвий моддаларни тушириш вақтида газ сирқиб чиққан. «Дастлабки тергов натижаларига кўра, порт ёнида жойлашган ...\nсаноат коллекторидан Бувайда туманига тортилган юқори босимли газ қувурига ўзбошимчалик билан уланиб, гижабанг ишлайверган. Бу ҳол Бош ... ойдинлик киритилганида «Обод маҳалла кўмакчиси» МЧЖ ва «Ҳудудгаз Фарғона» МЧЖ ўртасида табиий газ етказиб бериш бўйича ҳеч қандай шартнома ...\n«Ўзбекнефтгаз»: «Қашқадарёда 26 йил аввал тўхтатилган қудуқдан табиий газ олина бошланди»\nнефт ва газ қазиб чиқариш бошқармасидаги «Шимолий Муборак» газконденсат конининг 35-сонли қудуғидан 1994 йилгача табиий газ олиб келинган ва шу йилга ... йилга келиб ушбу қудуқ тугатилган эди. Шундан сўнг бу жойдан бошқа газ олинмаган ва «Қудуқлар фонд»ига ўтказилганди. Мутахассислар таъмирлаш ...\nкўрсатилди. Яъниким, талон-торожлик қилинган табиий газ ёки электр пули аҳолига «сочиб юборилади». Бунақа «схема» натижасида ... кўра, аҳоли гарданига электр энергияси учун 545 млрд. сўм, табиий газ бўйича 430,8 млрд. сўм асоссиз қарздорлик «илиб» қўйилгани аниқланди. ...\n«газ заправка»ларида табиий газ ўғирланиши янгилик эмас. Қўлга тушгани зарарга қўшиб, жаримасини ҳам тўлаяпти. Талон-торожликлар миқдорига қараб ... тортилаётганлари ҳам бор. Нима дейсизки, шундай «заправкалар»да газга қўшиб, электр ҳам ўмарилмоқда! Мажбурий ижро бюроси Улуғнор туман ...\nжойлашган «Gaz manbai» МЧЖга қарашли автомобилларга суюлтирилган газ (пропан) қуйиш шохобчасида таъмирлаш-пайвандлаш ишлари олиб борилаётганида ...\nЭрдўғон ва Путин «Турк оқими» газ қувурини очишди\nТуркия, Сербия президентлари ҳамда Болгария бош вазири «Турк оқими» газ қувурини ишга туширишди, дея хабар берди «РИА Новости». Эрдўғоннинг ...\nЮқорида қайд этилган миқдор ҳам шунга тааллуқли. Яъники, табиий газ истеъмолидан шу-у-унча нореал қарздорлик аниқланган. Яна денг, ўн ойда! ... вилояти бошқармаси ходимлари томонидан 84 та АГТКШда (автомобилларни газ билан таъминлаш шохобчаси) олиб борилган тезкор тадбирларда яна нималар ...\nйилнинг 29 декабр куни Фарғона вилояти Чимён шаҳарчасида Нефт ва газ музейи очилди. Музейнинг очилиш маросимида «Ўзбекнефтгаз» АЖ бошқарув ... фаоллари ва фахрийлари қатнашдилар. Ушбу музей Ўзбекистон нефт-газ ва геология ходимлари касаба уюшмаси Республика кенгаши ҳамда «Андижоннефт» ...\n«Ўзтрансгаз» АКнинг Сурхондарё вилояти бўйича газ таъминоти филиали бўлими бошлиғи А.Қ. қўлга олинди. Бу ҳақда «Xabar.uz»га Бош прокуратура матбуот хизмати ... тумани «Ҳ.Ш.» МЧЖ раҳбаридан жамиятга тегишли бўлган автомобилларга газ ажратиш бўйича шартнома тузиш учун 1000 АҚШ доллари талаб қилади. Шундан ...


Обама: Трампнинг баъзи ғоялари америка қадриятларига хоинлик ҳисобланади\n09:20 / 16.05.2016\nАҚШ президенти лавозимига Республикачилар партиясидан номзод Дональд Трампнинг билдираётган баъзи таклифлари америка қадриятларига хоинлик ҳисобланади. Бундай фикрни Демократлар партиясини билдирувчи АҚШ президенти Барак Обама айтди.\nОбама Нью-Жерси штатидаги Ратгерс университети биритувчилари олдидаги нутқида АҚШ президенти лавозимига эҳтимолий номзод бўлиб турган Трампнинг баъзи сўзларини танқид остига олди.\nОбаманинг айтишича, Трамп "мусулмонлар ҳақида беписандлик билан гапиради". Обаманинг фикрича, Трампнинг бундай сўзлари "америкаликлар ким эканлигининг қадриятларига хоинликдир". Бундан ташқари, Трампнинг мусулмонларга АҚШга киришни ёпиб қўйиши "мамлакат ичидаги энг муҳим диний жамоалар ва хорижда экстремизмга қарши курашдан узоқлашишга олиб келиши мумкин".\nПрезидент республикачиларни танқид қилишда давом этиб, жумладан инсон фаолияти оқибатида иқлимнинг глобал ўзгаришини рад этишлари учун, "бундай нодонлик яхшилик билан тугамаслигини айтди". "Далилларни қабул қилмаслик таназзулга йўлдир", деб айтди Обама.


Ўзбекистон ва Россия Хавфсизлик кенгашлари котиблари учрашуви бўлиб ўтди\n18:06 / 13.04.2016\n13 апрель куни Тошкентда ШҲТга аъзо давлатлар Хавфсизлик кенгашлари котибларининг йиғилиши доирасида Ўзбекистон Республикаси президенти ҳузуридаги Хавфсизлик кенгаши котиби В. Маҳмудов Россия Федерацияси Хавфсизлик кенгаши котиби Н. Патрушев билан учрашди. Бу ҳақда Ўзбекистон Республикаси Ташқи ишлар вазирлиги матбуот хизмати маълум қилди.\nМулоқот чоғида замонавий таҳдид ва хавф-хатарларга қарши курашишда икки томонлама шаклдаги ва ШҲТ доирасидаги муносабатларнинг ҳозирги ҳолати ва уларни янада мустаҳкамлаш истиқболлари муҳокама қилинди.\nУчрашувда икки давлатнинг ШҲТ доирасида ўзаро ҳамкорлиги, Тошкент шаҳрида бўлиб ўтадиган саммит ва Ўзбекистоннинг мазкур ташкилотга раислиги давридаги бўлажак бошқа тадбирларга тайёргарлик масалаларига алоҳида эътибор қаратилди.


Тошкентнинг ҳар бир туманида янги яшил ҳудудларни барпо этиш таклиф қилинди\nТуман ва шаҳарларда янги яшил ҳудудларни яратиш таклиф этилмоқда.\n“Менинг фикрим” жамоавий мурожаатлар порталида туман ва шаҳарларда янги яшил ҳудудларни яратиш ҳақида петиция жойлаштирилди.\nТошкент шаҳрида аҳолининг мазмунли ҳордиқ чиқариши ва шаҳарнинг экологик ҳолатини яхшилаш мақсадида шаҳарнинг ҳар бир туманида янги, аттракционларсиз камида 2 000 та дарахтга эга боғ ёки хиёбон барпо этиш таклиф қилинган.\n“Ушбу боғ ва хиёбонларни қулай ўриндиқлар, велосипед йўлакчалари ва фонтанлар билан бойитишни таклиф қиламан. Ушбу лойиҳа шаҳримиз аҳолисини бўш вақтини табиат бағрида мароқли ўтказиши, дам олишлари ва шаҳардаги ҳавонинг янада тозаланишига катта ҳисса қўшади.\nБунда, ушбу боғ ва хиёбонларнинг камида биттасини намунавий тарзда қолганларидан анча катта қилиб, камида 20 000 дарахт экилса, шаҳримизнинг энг ажойиб, сўлим жойларидан бирига айланган бўлар эди”, - деб ёзади мурожаат муаллифи.\nЮқоридагиларни инобатга олган ҳолда, шаҳар ва туман ҳокимликлари лойиҳа учун ер ва маблағ ажратиб, ҳар бир туманда янги яшил ҳудуд яратиш таклиф этилган.


Давлат ҳокимияти ва бошқаруви органлари ходимлари сони 15 фоизга қисқартирилади » Sangzor.uz - Инновацион ахборот портали\nSangzor.uz » Breaking news » Давлат ҳокимияти ва бошқаруви органлари ходимлари сони 15 фоизга қисқартирилади\nДавлат ҳокимияти ва бошқаруви органлари ходимлари сони 15 фоизга қисқартирилади\nBreaking news / Сиёсат / Ўзбекистон\nПрезидент давлат ҳокимияти ва бошқаруви органлари, уларнинг идоравий ва ҳудудий бўлинмалари бошқарув ходимларининг штат бирликларини қисқартириш ва тузилмасини мақбуллаштиришни назарда тутувчи қарорни имзолади.\n2021 йил 1 майдан бошлаб давлат ҳокимияти ва бошқаруви органлари ҳамда уларнинг идоравий ва ҳудудий бўлинмалари бошқарув ходимларининг сони 15 фоизгача мақбуллаштирилади ҳамда уларнинг янгиланган чекланган сони белгиланади.\nмавжуд бошқарув ходимлари штат бирлиги сони - 44 099 та;\nқисқартирилаётган штат бирликлари - 5 308 та;\nдавлат бюджети ҳисобидан мавжуд штат бирликлари сони - 40 035 та;\nқисқартирилаётган штат бирликлари - 5 192 та.\nБюджетдан ташқари маблағлар ҳисобидан:\nмавжуд штат бирлиги сони - 4 064 та;\nқисқартирилаётган штат бирликлари - 116 та.\n2021 йил 1 май ҳолатига бошқарув ходимлари штат бирлиги сони 38 791 та қолади.\nМаълумот учун, вазирликлар, давлат қўмиталари, қўмиталар, агентликлар, шунингдек улар ҳузурида ва Вазирлар Маҳкамаси ҳузурида ташкил этиладиган давлат бошқаруви тузилмалари республика давлат бошқаруви органлари жумласига киради.\n2021 йилда давлат бошқаруви ходимлари сони 15 фоизгача қисқартирилади\nЖорий йилнинг 1 май санасидан айрим молиявий маълумотларни ОАВ ва Интернетда эълон қилиш амалиёти йўлга қўйилади


Тасодифий миллиардерлар: етти олим қандай қилиб энг қиммат стартаплардан бирига асос солишди? - Terabayt.Uz\nТасодифий миллиардерлар: етти олим қандай қилиб энг қиммат стартаплардан бирига асос солишди?\nДунёдаги энг қиммат стартаплардан бири – Databricks компанияси тасодифан ташкил қилинган. Саккиз йил муқаддам унинг асосчилари университетда ишлаётиб, маълумотлар таҳлилига асосланган ҳолда келажакдаги воқеаларни олдиндан айтиш инструментини ўйлаб топишади ва хизматни компанияларга бепул таклиф этишади. Пул ишлашни ўйламаган олимлар қандай қилиб миллиардерларга айланишгани ҳақида Kun.uz нашри ёзмоқда.\nЎҚИНГ: «Чиқинди қутиси боласи» – гўдаклигидаёқ ташлаб кетилган миллионер дастурчи ҳикояси\nЎҚИНГ: ВИДЕО: Эрон армияси ўз жанговар роботлари билан мақтанмоқда\nЎҚИНГ: Google’ни забт этган камтар ҳинд йигити\nЎҚИНГ: Миллиардер бўлишни кафолатловчи ўнта муаммо\n#стартап #Стартап ташаббуслари #янги технологиялар #Databricks


Ҳикоялар – Mazmun.Uz\nИслом Каримов вилоят ҳокимига нима деган эди…\nХонага киришим билан телефон жиринглади. Жавоб бердим: Угом-Чотқол давлат миллий табиат боғи директори Уммат Мирзақулов экан. Кеча тунда сайтимиз орқали Биринчи Президентимиз Ислом Каримов номини абадийлаштириш тўғрисидаги қарорни энтикиб ўқиганини, дийдаси намланганини айтди. –...\n– Сизни кўргани келдим. Аҳволингиз яхшими, ҳеч ким безовта қилмаяптими, шуни билгани келдим. Ахир, менинг ҳимоямдаги одамсиз. – Ғамхўрлигингиз учун раҳмат. Шундоқ ҳам сизга анча юк бўлдим. Менга кўп яхшиликлар қилдингиз. Мана, кўриб турибсиз,...\nТемирчининг ўғли Аҳмаджон Отажонов ҳикоя қилади: — Айни қирқ ёшга тўлган қирчиллама пайтим. Сал ўйинқароқлигим бормиди, ё ишнинг ҳаддан ташқари кўплиги чарчатдими, бу азобу уқубатларнинг менга нима кераги бор, дедим-да, иш жойимни ўзгартиришга қарор...\n– Ўзи айтди. Хотинингиз, — дея изоҳ бердим суҳбатдошимнинг чимирилган қошларини кўриб. – Энди аниқ томи кетибди. Тавба, бой-бадавлат одам бўлса эканки, кимдир молига кўз олайтириш учун уни йўқ қилиш пайига тушса? Мен унинг...\nАЛВАСТИЛАР ЎЙИНИ (1-қисм)\n– Мени ўлдириб қўйишади, қутқаринглар, ёрдам беринглар. Рўпарамдаги каравотда ётганча бақираётган аёлга раҳмим келди. Сочи тўзғиб кетибди. Бармоқлари нуқул титрайди. Ҳатто ўнг қўлининг жимжилоғига тақилган узук ҳам безовта. Узукка тикиларканман, хаёлимга лоп этиб бир...\nЮртбошимиз хотираси қалбимизда барҳаёт. Ислом Каримов томонидан айтилган энг ёрқин ибораларни sputnik нашри тўплаб эълон қилди. РАҲБАРЛАРГА НАСИҲАТ «Агар ҳар бир киши ўз жойида, ўз хизмати доирасида қонунга амал қилиб яшашни ҳаёт тарзига, меҳнатга...\nТЕМИРЧИНИНГ ЎҒЛИ Аҳмаджон Отажонов ҳикоя қилади : — Айни қирқ ёшга тўлган қирчиллама пайтим. Сал ўйинқароқлигим бормиди, ё ишнинг ҳаддан ташқари кўплиги чарчатдими, бу азобу-уқубатларнинг менга нима кераги бор дедим-да, иш жойимни ўзгартиришга қарор...\nБуюк шоир, Ўзбекистон Қаҳрамони Абдулла Орипов ҳикоя қилади: – Ислом Каримов жуда ҳалол ва ҳақиқатпарвар инсон эди. “Жаннатга йўл” асарим ёзилганда мени жуда қийнашди. Совет даври эди. У пайтлар жаннат, дўзах деган гаплар умуман...\nМУКОФОТ Буюк устоз Одил Ёқубовнинг Ислом Каримов ҳақида айтган сўзлари ҳечқачон ёдимдан чиқмайди. У пайтлар Одил Ёқубов нафақага чиққан, хукумат эътиборидан бироз четда, кекса ва хаста ҳолатда эди. У кишининг олдига борганлар ғамгусорлик билан...\n-Вой-воя, жоним узилай деяпти. Мендан айрилиб қоласизлар. Раҳматли бобонг тушимга кирди, сени олиб кетаман дейди-я. -Э, буви, қўйсангизчи бунақа гапларни-деди невара бувисининг қўлларидан ушлаб. Кейин гапга ўғил қўшилди: -Ойи, қаричиликда энди. Одам бир ундоқ...\n2ta betdan 1chisi12»


Qalampir.uz - Қайноқ хабарлар: Венесуэлада судьялар қамоққа олинади, Сурияда дори заводи ишга тушади\nҚайноқ хабарлар: Венесуэлада судьялар қамоққа олинади, Сурияда дори заводи ишга тушади\n10:04, 24.07.2017 Олам\nАлеппода тартибсизликлардан аввал қарийб 40 та фармацевтик корхона фаолият юритган.\n1. Суриянинг Идлиб шаҳрида портлаш рўй берди. Жанг қуроллари бўлган автомобилнинг портлаши оқибатида 50 киши вафот этди. Улар орасида жангарилар ҳам бор. Хабарларга кўра, машина “Жабаҳат ан-Нусра” террорчилик гуруҳига тегишли бўлган.\n2. Венесуэла президенти Николас Мадуро оппозицион Миллий ассамблея томонидан тайинланган барча Олий суд судьяларини қамоққа олиниши ҳақида маълум қилди. Парламент умумий ҳисобда 13 судья ва уларнинг 20 нафар ўринбосарларини қайд этди. Президентнинг сўзларига кўра, уларнинг барчаси бирин-кетин ҳибсга олинади, мол-мулки ва ҳисоб рақамлари музлатилади. Бунга оппозиция вакилларининг яна бир давлат ташкил этиш борасидаги режалари сабаб бўлган.\n3. Суриянинг Алеппо шаҳрида дорилар ишлаб чиқарувчи цех ишга туширилишга тайёр. Алеппода тартибсизликлардан аввал қарийб 40 та фармацевтик корхона фаолият юритган. Уруш вақтида бундай фабрикалар вайрон қилинган эди. Террорчилар заводлардаги барча ускуналарни ҳам йўқ қилишган, айримларини шаҳардан олиб чиқиб кетишган. Шу сабаб янги цех очишда зарур техника Ҳиндистон ва Хитойдан сотиб олинди. Корхонада сурма дорилар, дармондорилар, сироп ва таблеткалар ишлаб чиқарилади.\n4. Япониянинг Акита префектурасида кузатилган рекорд даражадаги кучли ёмғир деярли 500 мингта уйни сув остида қолдирди. Жала туфайли юзага келган сув тошқини темир йўл транспорти тизимига ҳам путур етказди. Нафақат уйлар, балки иссиқхоналар, экин майдонлари сув остида қолган. Июль ойи бошида Япониянинг Фукуока ва Оита префектураларида сув тошқини 32 кишининг ўлимига сабаб бўлган эди. Ҳозиргача 10 кишининг тақдири номаълумлигича қолмоқда.\nТеглар:Қайноқ хабарлар Венесуэла Сурия Алеппо Идлиб Япония\nЎзбекистон BBC агентлиги билан фаолиятни йўлга қўймоқда\n19:43, 04.02.2019 3 942\n09:51, 04.02.2019 1 899\n19:42, 31.01.2019 7 784\n15:15, 30.01.2019 2 749


ГАЗЕТА – доимий ном остида, ҳар ойда ёки ҳафтада бир марта чоп этиладиган босма оммавий ахборот воситасидир. Газета ҳозирги кунда мавжуд барча оммавий ахборот воситалари ичида энг қадимийси ҳисобланади. Чоп этиладиган материалнинг долзарблиги, даврийлиги, расмийлиги, кенг оммага мўлжалланганлиги, кўп қирралилиги, мобеллиги газетанинг алоҳида хусусиятларини ташкил этади. Газетанинг энг қадимги авлоди қўлёзма ахборот бюллетенлари ҳисобланади. Қадимги Римда лойдан тайёрланган планшетларда воқеалар хроникаси, Юлий Цезар даври “Сенат актлари”, “Халқнинг кундалик ижтимоий ҳаракатлари” қайд этиб борилган. Варақа шаклидаги газетанинг пайдо бўлиши Европа уйғониш даври билан боғлиқ. VII асрда Хитойда пахтадан қоғоз тайёрлаш усули кашф қилинган бўлса, XIII–XIV асрларга келиб Европада қоғоз тайёрлаш, ёзма ахборотни қайд этиш ва тарқатиш амалиёти юзага келади. XV аср ўрталарида германиялик олим Иоган Гутенберг томонидан кўчма литерли босма дастгоҳнинг яратилиши билан газеталарни кўпайтириш имконияти кенгаяди. XVI асрда Италияда суд жараёнлари, савдо янгиликлари ва шаҳар ҳаётидан бошқа ижтимоий хабарлар ёзилган варақани бир газеттега сотиб олиб ўқишган. “Газета” атамаси итальянча “gazette” – “пул, чақа” сўзидан келиб чиққан. XVII аср бошларида Европада дастлабки ҳақиқий газеталар пайдо бўлади. 1609 йилда Германияда “Avisso Relation, oder Zeitung”, 1622 йилда Англияда “Weekly News”, 1631 йилда Францияда “La Gasette” газеталари чоп этила бошлайди. Россияда Петр I фармони билан 1702 йилнинг охири – 1703 йил бошида “Ведомости” номи остида дастлабки русча газета дунё юзини кўради. Ўзбекистон тарихида дастлабки газета “Туркестанские ведомости” ва унга илова тарзда ўзбек тилидаги “Туркистон вилоятининг газети” 1870 йилдан бошлаб чиқа бошлаган.\nГАЙДАЙ ЛЕОНИД – атоқли рус кинорежиссёри, сценарийнавис. Л.Гайдай 1923 йил 30 январда Россиянинг Амур губернасида таваллуд топган, 1993 йили Москвада вафот этган. Ўтган асрнинг 50-йилларида кино оламига кириб келган режиссёр умри давомида ўттизга яқин фильмлар суратга олган. Леонид Гайдай комедия жанрида ўзининг бетакрор услубини яратган режиссёр сифатида кино санъати тарихида қолган. Унинг “Ишбилармон кишилар” (1962), “Ы”операцияси ёхуд Шурикнинг саргузаштлари” (1965), “Кавказ асираси ёхуд Шурикнинг янги саргузаштлари” (1966), “Бриллиант қўллар” (1968), “12 стул” (1971), “Иван Васильевич ўз касбини ўзгартиради”(1973), “Гугуртга кетиб” (1980), “Ҳаёт учун хавфли” (1985) сингари фильмлари жуда машҳурдир. Мазкур фильмлар дунёнинг кўплаб тилларига таржима қилинган.\nГАЛИЯ ИЗМАЙЛОВА – атоқли ўзбек балеринаси, хореограф, раққоса, балетмейстр. 1923 йилда Россиянинг Томск шаҳрида таваллуд топган, 2010 йилда Тошкентда вафот этган. Саккиз ёшида оиласи билан Тошкентга кўчиб келган Г.Измаилова ўн бир ёшидан рақс билан шуғуллана бошлаган. У 1935–1941 йилларда Ўзбек давлат балет мактаби (ҳозирги Тошкент давлат миллий рақс ва хореография олий мактаби)да таҳсил олган. 1941 йилдан Ўзбек давлат опера ва балет (ҳозирги А.Навоий номидаги давлат академик катта) театрида балерина сифатида меҳнат фаолиятини бошлайди. Галия Измаилова мазкур театрда “Уйқудаги гўзал”, “Боғчасарой фонтани”, “Дон Кихот”, “Оққуш кўли”, “Эсмеральда”, “Жизель”, “Маскарад”, “Шаҳризода”, “Лайли ва Мажнун”, “Кармен-сюита”, “Спартак” каби элликка яқин балетларда асосий партияларни ижро этган. У 1958 йилда Тошкент театр ва рассомчилик институтида режиссура бўйича таҳсил олади. 1977–1885 йилларда Опера ва балет театрининг бош балетмейстри сифатида фаолият юритиб, “Оққуш кўли”, “Шаҳризода”, “Кашмир қўшиғи”, “Севги афсонаси”, “Кармен”, “Корсар”, “Раймонда” сингари ўттиздан ортиқ балетларни саҳналаштиради. Балерина 1962 йилда ўттиз беш ёшидаёқ Халқ артисти унвони билан тақдирланган. Г.Измаилова тайёрлаган кўплаб шогирдлари бугунги кун ўзбек хореография ва рақс санъати ривожига муносиб ҳисса қўшиб келмоқда.\nГАЛЕРЕЯ – тасвирий ва амалий-декоратив санъат кўргазмалари учун мўлжалланган жой, музейнинг бир тури. Атама итальянча “Galleria” сўзидан келиб чиқиб, узун ёпиқ хона ёки бинонинг қисмлари ёки қўшни бинолар орасидаги йўлакни билдиради. Шундан келиб чиқиб, ҳозирги вақтда ҳам галерея тушунчаси икки хил маънода – меъморий услуб ва санъат асарлари сақланадиган жойга нисбатан қўлланилади. Галерея санъат маскани сифатида деворлари махсус ёритиладиган узун залларни билдириб, тасвирий ва амалий-декоратив асарлар кўргазмалари учун хизмат қилади. Галериелар XVI аср бошларида бир қисми катта деразалар ва устунлардан иборат сарой залларида бўлган. Катта-катта деразалардан тушадиган табиий ёруғлик қарама-қарши девордаги сурат ва ҳайкалларни ёритиб турган. Кейинчалик меъморий асосига боғлиқ бўлмаган ҳолда кўргазмага қўйиладиган асарларни шундай жойлаштириш ва галерея услубидан фойдаланиш анъана тусига киради. Галерея услубидан ҳозирги давр меъморчилигида ҳам фойдаланилади.\nГАСТРОЛ – ижодий сафар. Санъаткор ёки ижодий жамоанинг одатда ўзи фаолият юритадиган доимий жойида эмас, бошқа саҳна ва томошабинлар аудиториясида спектакль ёки концерт томошаларини намойиш этишидир. Гастрол атамаси немисча “Gast” –“меҳмон” ва “Rolle” – “роль” сўзлари бирикмасидан келиб чиққан.